Mahkamah: Langgar injunksi Mareva, Jho Low, bapa dihukum penjara
Oleh NUZULSHAM SHAMSUDDIN

17 Oktober 2022, 4:22 pm
KUALA LUMPUR – Ahli perniagaan dalam buruan, Jho Low atau Low Taek Jho dan bapanya, Tan Sri Larry Low Hock Peng dihukum penjara oleh Mahkamah Tinggi di sini hari ini kerana menghina mahkamah dengan melanggar injunksi Mareva.
Injunksi Mareva adalah perintah sementara yang mengekang defendan daripada melupuskan aset sehingga keputusan dicapai dalam kes antara plaintif dan defendan.
Hakim Hayatul Akmal Abdul Aziz mengeluarkan waran komital itu selepas dua beranak tersebut gagal mematuhi injunksi Mareva yang diperoleh 1Malaysia Development Berhad (1MDB) dalam saman berjumlah AS$3.7837 bilion terhadap mereka dan empat pihak lain.
Bagaimanapun, mahkamah tidak menyatakan tempoh pemenjaraan bagi Jho Low dan Hock Peng.
Semasa prosiding, mereka masih tidak ditemui pihak berkuasa.
Mahkamah sebelum ini menetapkan hari ini untuk prosiding pendengaran permohonan 1MDB agar kedua-dua mereka dikenakan tindakan menghina mahkamah kerana melanggar terma injunksi Mareva.

Sementara itu, peguam yang mewakili 1MDB, Siva Kumar Kanagasabai mengesahkan keputusan permohonan syarikat pelaburan strategik negara itu agar Jho Low dan bapanya dikenakan tindakan menghina mahkamah kerana melanggar terma injunksi.
Menurutnya, mereka akan dihukum penjara sehingga tindakan menghina mahkamah dibersihkan.
Dalam prosiding 25 Mei lalu, Mahkamah Tinggi di sini memerintahkan ahli perniagaan Jho Low dan Hock Peng mendedahkan lokasi terkini dan harta yang dimiliki mereka.
Pada 15 Mac lalu, Mahkamah Tinggi mengeluarkan perintah injunksi Mareva terhadap dua beranak itu yang menghalang mereka melupus atau mengurangkan nilai mana-mana asetnya di Malaysia berjumlah AS$1.03 bilion selepas membenarkan permohonan 1MDB dan anak syarikatnya, Global Diversified Investment Company Limited.
Pada 7 Mei 2021, 1MDB dan empat anak syarikatnya iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited memfailkan saman AS$3.7837 bilion terhadap Jho Low, bapanya, ibunya, Puan Sri Goh Gaik Ewe, kakaknya, May Lin, adik lelakinya, Taek Szen serta rakan sekutunya, Eric Tan Kim Loong.
Menurut dokumen mahkamah, Hock Peng dihalang daripada mengalihkan, melupus atau mengurangkan nilai mana-mana asetnya di Malaysia berjumlah AS$401.5 juta.
Injunksi itu juga mengehadkan Jho Low dan bapanya mengeluarkan wang tidak melebihi RM20,000 sebulan setiap seorang, yang diperlukan untuk perbelanjaan sara hidup serta perbelanjaan guaman.
Sekiranya memerlukan lebih daripada jumlah itu, mereka perlu mendapatkan kebenaran bertulis daripada peguam 1MDB dan Global Diversified.
Perintah itu juga menyatakan Jho Low dan bapanya mestilah membuat pendedahan secara bertulis kepada 1MDB dan Global Diversified berhubung aset mereka pada nilai jumlah sama, sama ada di dalam atau di luar negara, di bawah namanya sendiri atau tidak dan milikan secara tunggal atau bersama defendan lain.
Mereka hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima dalam masa 14 hari selepas perintah tersebut disampaikan kepada peguam mewakili dua beranak berkenaan. – KOSMO! ONLINE


Perjuangan saya belum habis – Cikgu Fadli
Oleh HARRITH HISHAM

18 Oktober 2022, 10:13 pm
PETALING JAYA – Guru matematik Mohd. Fadli Mohamed Salleh hari ini mendedahkan bahawa terdapat tangan ghaib dalam Kementerian Pendidikan (KPM) sehingga menyebabkan dirinya terpalit dengan isu tatatertib yang baru sahaja digugurkan hari ini.
Menerusi siaran secara langsung di Facebook, Mohd. Fadli berkata, meskipun telah digugurkan daripada tindakan tatatertib, namun perjuangannya masih belum selesai.
Kata beliau, perubahan yang diinginkan masih belum tercapai selagi terdapat sebahagian mereka yang mempunyai kuasa menekan orang (bawahan) supaya meneruskan budaya yang tidak sihat.
“Surat itu tak sepatutnya sampai. Kerana tak setimpal dengan kesalahan. Ia tak masuk akal melainkan ada tangan ghaib yang mampu mempengaruhi.
“Mereka ini perlu singkirkan daripada sistem. Minta mereka bersara awal dan lantik mereka yang berintegriti. Itu tujuan saya. Perjuangan saya bukan untuk dapat jadi cikgu balik atau didapati tidak salah,” katanya.
Bagaimanapun, Mohd. Fadli mengakui bahawa KPM mempunyai pelbagai dasar yang baik tetapi perlu diangkat semula dengan memberi penjelasan secara menyeluruh kepada masyarakat.

“Saya sayang KPM dan ia perlu diangkat semula. KPM perlu telus dan lebih terbuka terhadap apa yang disampaikan oleh masyarakat dan para guru,” ujarnya.
Mengulas lanjut berkenaan masa hadapan negara dimana Pilihan Raya Umum Ke-15 (PRU15) bakal diadakan dalam masa terdekat, Mohd. Fadli menyeru semua parti politik agar meletakkan agenda pendidikan di dalam manifesto mereka.
“Saya tak kata saya betul tetapi nilai hujah saya, kata-kata saya ini. Jika benar, tolong masukkan dalam manifesto kalian. Tolong laksanakan bila kalian berkuasa
“Ini bukan untuk diri saya. Untuk negara kita, demi negara Malaysia dan anak-anak kita mendapat hak dia yang lebih selesa termasuk supaya KPM lebih disanjung tinggi serta dihormati,” jelasnya. – KOSMO! ONLINE.


Kipas siling terjatuh, murid patah jari tangan
Oleh ASLIZA MUSA

18 Oktober 2022, 10:10 pm
LARUT – Seorang murid perempuan tahun dua sebuah sekolah di Selama di sini patah jari tangan kiri selepas terkena kipas siling bilik darjah yang terjatuh dalam kejadian pada pukul 10 pagi tadi.
Bapa pelajar yang mahu dikenali sebagai Mohd, 32, berkata, anaknya yang berusia lapan tahun itu telah dibawa sendiri ke Hospital Selama oleh isterinya untuk rawatan lanjut.
Katanya, pemeriksaan mendapati kanak-kanak itu patah tulang jari tangan kiri dan terpaksa dibalut dengan simen selain cedera di bahagian dada.
“Saya telah pergi ke kelas anak saya dan mendapati kipas di dalam bilik darjah itu terlalu uzur, lama dan berkarat. Keadaan kipas itu bukan sahaja tidak selamat, malah tidak sepatutnya digunakan lagi.
“Kebetulan pula, meja anak saya betul-betul di bawah kipas, jadi kecederaan dialaminya agak serius berbanding yang lain,” katanya di sini hari ini.
Mohd. berkata, selain anaknya, terdapat tiga murid perempuan lain yang turut cedera terkena kipas berkenaan.

Katanya, anaknya diberikan cuti sakit selama 14 hari dan kini trauma dengan kejadian itu.
“Saya terima kejadian ini sebagai satu kemalangan, namun terkilan dengan tindakan pihak sekolah yang tidak terus menghantar anak saya ke hospital untuk rawatan. Pihak sekolah memberi alasan perlu mengikut peraturan yang ditetapkan Jabatan Pendidikan kerana kes itu merupakan kemalangan yang berlaku dalam bilik darjah.
“Saya kecewa kerana kes ini adalah kecemasan dan perlukan tindakan segera. Isteri saya yang tiba di sekolah memaklumkan tangan anak kami telah bertukar warna kuning akibat kejadian itu,” katanya yang membuat laporan polis di Ibu Pejabat Polis Daerah (IPD) Selama petang tadi.
Sementara itu, Ketua Polis Daerah Selama, Superintenden Mohd. Sabri Saad ketika dihubungi mengesahkan menerima laporan berkenaan. – KOSMO! ONLINE.


Penumpang sesak nafas, asap penuhi kabin pesawat Spicejet
Oleh KOSMO!

18 Oktober 2022, 11:00 pm
NEW DELHI – Penumpang sebuah penerbangan komersial terpaksa bergelut untuk bernafas selama 25 minit selepas asap memenuhi ruang kabin pesawat, lapor akhbar Daily Star semalam.
Kejadian cemas itu dirakam semasa pesawat penumpang itu berlepas dari resort percutian popular di Goa, India.
Apabila penggera asap berbunyi, seorang wanita didengar menjerit berulang kali ‘tunduk, kekal di bawah’, sambil menyalakan lampu suluh untuk membantu penumpang penerbangan SpiceJet SG 3735 itu.
“SpiceJet mempertaruhkan nyawa orang ramai. Kami sesak nafas selama 25 minit, malah topeng oksigen tidak diaktifkan,” kata seorang penumpang, Vivek Vishal.
Dalam klip video berasingan, beberapa ambulans dilihat menunggu di lokasi pesawat itu mendarat ketika hujan lebat, manakala seorang lelaki kelihatan bercakap melalui telefon.
Anggota-anggota penyelamat pula menunggu di tepi landasan dengan menyediakan sebilangan kerusi roda sebagai persediaan untuk memberikan bantuan kepada penumpang.

Dipercayai sekurang-kurangnya 86 orang berada di dalam pesawat itu. Penerbangan SG 3735 terpaksa mendarat cemas kerana mengalami kerosakan.
Menurut akhbar tempatan, penumpang segera dipindahkan selepas mendarat di Hyderabad di mana juruterbang kemudian memaklumkan kepada menara kawalan udara mengenai kejadian itu.
Kakitangan di darat diminta mengambil langkah berjaga-jaga dalam usaha untuk mengelak sebarang insiden selanjutnya.
SpiceJet mendakwa bahawa asap itu disebabkan oleh sistem pendingin hawa di dalam pesawat rosak, manakala krunya telah mengendalikan situasi tersebut berdasarkan protokol keselamatan.
Syarikat penerbangan itu sudah pun berdepan tindakan tatatertib oleh Direktorat Jeneral Penerbangan Awam (DGCA) berhubung lapan insiden berkaitan pesawatnya baru-baru ini.
DGCA telah melanjutkan had kapasiti 50 peratus untuk penerbangan SpiceJet. – Agensi


Lelaki curang diserang teman wanita, anak isteri tanggung malu
Oleh KOSMO!

18 Oktober 2022, 9:30 pm
JAKARTA – Sebuah klip video tular di media sosial Indonesia memaparkan seorang lelaki yang curang diserang oleh teman wanitanya ketika mengunjungi sebuah pusat beli-belah bersama isteri dan anaknya, lapor laman berita Wolipop.
Video itu dimuat naik dalam akaun TikTok @ciendel6.
“Kronologi kejadian iaitu pasangan suami isteri tersebut sedang menunggu untuk menonton wayang di pawagam. Seorang wanita yang lalu-lalang mengenali lelaki itu dan bersemuka dengannya,” kata perakam itu.
Menurut si perakam, wanita itu memarahi lelaki yang keluar bersama isterinya. Isteri lelaki itu kelihatan pasrah ketika suaminya bergaduh dengan wanita terbabit ketika sedang mendukung bayinya.
“Wanita itu datang dan menunjukkan mesej perbualan mereka kepada isteri lelaki tersebut sehingga membuat kecoh di pusat beli-belah. Dia menarik tangan isteri lelaki itu walaupun sedang mendukung anak.
“Bayi itu kemudian diambil oleh si suami sebelum dia dipukul. Mereka terus bergaduh di depan khalayak ramai,” katanya.

Situasi semakin tegang sehingga dua pengawal keselamatan terpaksa terlibat untuk menyuraikan mereka.
Pasangan itu kemudian diminta ke pos pengawal keselamatan untuk disoal siasat.
Video itu mendapat perhatian netizen di ruangan komen.
“Isterinya hebat kerana bersabar,” kata seorang netizen.
“Semoga isteri dan anaknya yang sah dikurniakan kebahagiaan,” kata netizen lain. – Agensi


Young Tigers ‘lulus’ aksi pertama antarabangsa
Oleh MUHAMMAD ZUHAILY BADLISHAH

18 Oktober 2022, 10:49 pm
KUALA LUMPUR – Skuad hoki remaja lelaki negara menunjukkan petanda positif menjelang Piala Sultan Johor (SOJC) di Johor Bahru minggu depan meskipun tewas 1-4 kepada Australia dalam aksi persahabatan sebentar tadi.
Ia berdasarkan peningkatan prestasi ditunjukkan barisan pemain dalam setiap empat suku permainan sehingga membolehkan skuad negara meraih satu gol pada aksi di Stadium Hoki Nasional, Bukit Jalil itu.
Secara keseluruhan, ketua jurulatih, Muhamad Amin Rahim berpuas hati dengan apa dilihatnya memandangkan skuad bimbingannya cuma mempunyai empat pemain yang pernah beraksi di peringkat antarabangsa.
“Pemain mula mendapat rentak perlawanan antarabangsa. Semua sedia maklum kita cuma ada empat pemain pernah bermain aksi antarabangsa dan selebihnya hanya beraksi di peringkat domestik.
“Saya akui jurang kita dengan Australia agak ketinggalan tetapi dengan apa yang saya ada dan tempoh masa sekarang, saya boleh katakan berpuas hati,” katanya selepas tamat perlawanan sebentar tadi.
AUSTRALIA (jersi kuning) antara pasukan pilihan untuk menjuarai saingan SOJC yang akan berlangsung di Stadium Hoki Taman Daya minggu depan. – MHC
Malaysia melepaskan empat gol kepada Kookaburras, semuanya melalui pukulan sudut penalti menerusi Cambell Geddes (m-8 dan m-51), David Hubbard (m-12) serta Cooper Burns pada minit ke-18.

Gol tunggal skuad Young Tigers pula dihasilkan oleh Muhammad Hazreeq Alief Rosli menerusi jaringan padang pada minit ke-55.
Dalam masa sama, skuad negara berharap kecederaan dialami Muhammad Danish Danial Abdul Wahab dipercayai hamstring tidak serius sehingga menjejaskan peluangnya beraksi pada SOJC.
Esok, Malaysia akan bertemu Great Britain untuk aksi pemanas badan terakhir di Stadium Hoki Taman Daya sebelum membuka tirai SOJC menentang India pada Sabtu ini.
PEMAIN Malaysia dan Australia bergambar kenangan selepas tamat aksi persahabatan di Stadium Hoki Nasional sebentar tadi. – MHC
Selain Malaysia, Australia, Great Britain dan India, dua lagi negara iaitu Afrika Selatan dan Jepun turut mengambil bahagian pada edisi ke-10 kali ini yang akan berlangsung dari 22 hingga 29 Oktober.
Sebagai rekod, ini adalah kali pertama penganjuran SOJC selepas dua tahun terpaksa dibatalkan disebabkan Covid-19 dengan pencapaian terbaik Malaysia adalah muncul juara edisi pertama pada 2011.
Ia juga dilihat sebagai platform persediaan terbaik sebelum skuad negara menghadapi Piala Dunia Hoki Remaja 2023 di Kuala Lumpur hujung tahun depan. – KOSMO! ONLINE


Cikgu Fadli mohon surat tular KPM diturunkan
Oleh HARRITH HISHAM

18 Oktober 2022, 9:25 pm
PETALING JAYA – “Diminta mana-mana ‘admin’ yang memuat naik surat Lembaga Tatatertib Kementerian Pendidikan Malaysia (KPM) untuk tarik balik,” katanya.
Demikian makluman yang dibuat Mohd. Fadli Mohamed Salleh berkenaan surat tular yang memutuskannya bebas daripada tindakan tatatertib KPM, hari ini.
Terdahulu, sebuah surat tular di media sosial menyatakan ketiga-tiga pertuduhan terhadap Mohd. Fadli telah digugurkan.
Perkara itu juga disahkan sekali lagi oleh guru matematik itu menerusi siaran secara langsung di Facebooknya, sebentar tadi.
“Adoi. Surat tu ‘leak’ (bocor) pulak dah. Macam mana boleh leak ni? Tak debor dah la. Tapi ‘live’ tetap diteruskan pukul 8:30.
“Ada beberapa isu perlu dijelaskan dan diminta mana-mana admin yang ‘share’ (kongsi) surat tu (untuk) tarik balik. Ia sulit. Kongsi keputusan tak apa, bukan surat,” katanya.

Kosmo! sebelum ini melaporkan Lembaga Tatatertib KPM memutuskan Mohd. Fadli tidak bersalah dan bebas daripada tindakan tatatertib, hari ini.
Ia susulan, Mohd. Fadli melalui media sosialnya mendakwa akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai. – KOSMO! ONLINE


Budak ‘berkawan’ dengan angsa tarik perhatian netizen
Oleh KOSMO!

18 Oktober 2022, 10:00 pm
JAKARTA – Seorang kanak-kanak lelaki baru-baru ini tular di media sosial Indonesia selepas berkongsi klip video memaparkan persahabatannya dengan seekor angsa putih, lapor program berita Liputan6.
Sulthan Naufal sering berkongsi aktiviti harian bersama angsa peliharaannya bernama Mike dalam akaun TikTok @ovalll.e.
Netizen tertarik dengan Naufal kerana tidak takut dengan angsa selain mempunyai hubungan rapat dengan Mike.
Antara aksi yang dikongsikan termasuk berani mencium Mike, menyuap makanan, pegang paruh, bermain dan makan bersamanya.
Netizen turut memenuhi ruangan komen di setiap hantaran Naufal.
“Boleh pula dia berkawan,” kata seorang netizen.

“Melanggar hukum alam,” komen netizen lain. – Agensi


Lelaki pecah rekod dunia nyalakan 150 lilin dalam mulut
Oleh KOSMO!

18 Oktober 2022, 9:00 pm
BOISE, IDAHO – Seorang lelaki di negeri Idaho, Amerika Syarikat memecahkan Guinness World Records dengan menyalakan 150 batang lilin di dalam mulutnya selama 30 saat, lapor agensi berita United Press International semalam.
Lelaki berkenaan, David Rush telah memecahkan hampir 250 rekod dunia bagi mempromosikan pendidikan sains, teknologi, kejuruteraan dan matematik (STEM).
Menurutnya, dia sebelum ini cuba mencipta rekod tersebut pada Disember tahun lalu, namun gagal kerana beberapa lilin terkeluar daripada mulutnya.
“Berat kesemua lilin ini amat menekan diri saya. Saya juga mengeluarkan air liur selama lebih 10 minit yang membuatkan lilin-lilin tersebut menjadi licin di dalam mulut.
“Hanya selepas 5 saat, saya sudah boleh merasa lilin-lilin tersebut mula tergelincir, jadi saya terpaksa mencengkam dan menggigit dengan lebih kuat bagi mengelakkannya daripada terjatuh,” kata Rush.
Tambah lelaki tersebut, dia turut memakai alat perlindungan mata ketika melakukan cubaan rekod itu, namun tetap bergelut dengan asap yang terhasil serta keadaan lilin yang menjadi licin.

Menerusi percubaan tersebut, Rush berjaya memecah rekod yang dipegang seorang lelaki dari negeri Carolina Utara, Garrett James, yang menyalakan 105 batang lilin di dalam mulutnya pada tahun lalu. – Agensi


Pembonceng kapcai baling ketuhar gelombang mikro pada cermin kereta
Oleh KOSMO!

18 Oktober 2022, 10:30 pm
LONDON – Seorang pemandu di Britain cedera selepas penunggang motosikal kapcai membaling sebuah ketuhar gelombang mikro pada cermin hadapan keretanya, lapor akhbar Daily Star semalam.
Kejadian berlaku semasa kereta itu dipandu dengan laju pada waktu malam.
Insiden terjadi pada malam 16 Oktober lalu ketika mangsa memandu kereta Ford Fiesta berwarna biru di Heapham Road, bandar Gainsborough.
Serangan itu bermula apabila pemandu kereta melihat dua orang yang menaiki sebuah motosikal tanpa lampu menuju ke arahnya pada pukul 11 malam (waktu tempatan).
Pembonceng itu kemudian membaling ketuhar sebelum melarikan diri, menyebabkan cermin depan kereta mangsa pecah dan kaca berkecai di dalam kereta.
Polis telah memberkas suspek selain percaya bahawa mereka mungkin menjadi dalang kepada beberapa insiden kerosakan lain di bandar itu.

“Kami sedang menyiasat laporan kejadian di mana sebuah ketuhar gelombang mikro dilempar pada cermin hadapan sebuah kereta yang sedang bergerak. Cermin itu rosak dan pemandu kereta cedera, syukur dia tidak parah.
“Terdapat beberapa laporan jenayah kerosakan kereta di Gainsborough, pada hujung minggu lalu.
“Kami menerima laporan kerosakan pada kenderaan di Corringham Road, Jalan Garfield Street dan Forster Street, di mana saksi melihat seorang penunggang dan pembonceng motosikal menggunakan barang yang disifatkan sebagai tiang gol dan senjata dipercayai kapak untuk merosakkan kereta,” kata Jurucakap Polis Lincolnshire. – Agensi


Berhati-hati dengan dakwaan berhubung keturunan Nabi – Jakim
Oleh NUR ALWANI ZAFIRAH KHAIRUL

18 Oktober 2022, 9:30 pm
PETALING JAYA – Jabatan Kemajuan Islam Malaysia (Jakim) menasihatkan orang ramai mengambil langkah berhati-hati berhubung dakwaan yang tidak jelas mengenai latar belakang individu yang mendakwa dirinya sebagai keturunan ke-38 Nabi Muhammad.
Jakim dalam satu hantaran di ruangan komen memaklumkan setakat hari ini, pihaknya tidak pernah mengeluarkan sebarang kenyataan rasmi berhubung latar belakang individu terbabit.
“Jakim mengambil maklum mengenai kehadiran seorang yang dikatakan tokoh ulama dari Maghribi yang berkunjung ke Malaysia.
“Setakat ini Jakim tidak pernah membuat apa-apa kenyataan rasmi berhubung latar belakang individu berkenaan,” katanya ketika menjawab pertanyaan pengguna Facebook.
Terdahulu, timbul dakwaan lelaki berkenaan terlibat dalam beberapa kesalahan seperti penipuan wang dan nasab sehingga menimbulkan pelbagai persoalan dalam kalangan orang ramai.
Dalam pada itu, Jakim percaya bahawa Pihak Berkuasa Agama Negeri dan pihak berkuasa yang bertanggungjawab mengambil maklum dan perhatian mengenai program-program melibatkan kehadiran lelaki tersebut.

Sebelum ini, Jabatan Agama Islam Selangor (JAIS) dalam satu kenyataan melarang penganjuran ceramah atau program Maulidur Rasul yang melibatkan kehadiran lelaki berkenaan. – KOSMO! ONLINE.


Lelaki cabut gigi sendiri guna playar selama 10 tahun
Oleh KOSMO!

18 Oktober 2022, 8:30 pm
LONDON – Seorang lelaki di Britain mendedahkan dia mencabut giginya sendiri menggunakan playar selama 10 tahun lalu kerana sukar mendapatkan temu janji doktor gigi, lapor laman berita Oddity Central semalam.
David Sergeant, yang merupakan bekas penjual daging dari Leeds mendakwa melakukan prosedur itu secara sendiri menggunakan tangan kosong bagi mencabut giginya yang sakit.
Lelaki berusia 50 tahun itu berkata, keadaan kewangannya membuatkan dia sukar mendapatkan rawatan dari klinik swasta, justeru, dia cuba membuat temu janji dengan Perkhidmatan Kesihatan Kebangsaan (NHS).
Dia bagaimanapun perlu menunggu lama untuk berjumpa dengan doktor gigi, yang membuatkan Sergeant terpaksa mencabut giginya sendiri bagi tempoh 10 tahun lalu.
“Saya tidak dapat membuat temu janji dengan doktor gigi selama 10 atau 15 tahun. Saya telah cuba mendapatkan surat rujukan daripada doktor namun ia masih tidak berhasil.
“Saya menunggu sehingga gigi menjadi longgar sebelum cuba melonggarkannya lagi dan mencabutnya. Sebelum ini saya menggunakan playar bersaiz besar, namun kebanyakan masa saya hanya menggunakan jari (untuk mencabut gigi),” katanya.

Tambah Sergeant, dia berjaya mencabut giginya yang sakit dengan bantuan sedikit alkohol dan beberapa pil tahan sakit.
“Ia bukan satu perasaan yang bagus. Saya perlu mencabut gigi sendiri ketika saya sepatutnya dijaga oleh seseorang,” katanya. – Agensi


Harga ayam masih dibawah paras kawalan
Oleh KAMARIAH KHALIDI

18 Oktober 2022, 8:04 pm
PUTRAJAYA – Harga runcit ayam masih berada di bawah paras kawalan maksimum iaitu RM9.40 sekilogram berdasarkan cerapan harga harian yang dijalankan Kementerian Perdagangan Dalam Negeri dan Hal Ehwal Pengguna (KPDNHEP), Sabtu lalu.
Ketua Setiausaha KPDNHEP, Datuk Azman Mohd. Yusof berkata, harga purata nasional bagi ayam runcit adalah RM9.18 sekilogram manakala harga purata di Semenanjung pada kadar RM9.13 sekilogram.
“KPDNHEP memandang serius laporan media tempatan mengenai peningkatan harga runcit ayam dan program mekanisme kawalan harga maksimum bagi ayam dan telur telah dilaksanakan sejak 5 Februari lalu.
“Seperti komoditi lain, harga bagi ayam dan telur ayam akan turut terkesan dan mengalami perubahan selaras dengan pergerakan kos input pengeluaran seperti jagung bijian dan makanan berasaskan kacang soya.
“Namun begitu, kerajaan akan terus komited dalam memastikan harga di setiap rangkaian bekalan tidak akan melebihi harga maksimum,” katanya dalam kenyataan hari ini.
Jelasnya, Program Jualan Murah Keluarga Murah (PJMKM) yang dianjurkan turut menawarkan harga lebih rendah sehingga 20 peratus berikutan terdapat subsidi tambahan jualan bagi memastikan harga di bawah harga kawalan maksimum.

Tambah beliau, KPDNHEP juga telah membentangkan status kedudukan harga dan bekalan semasa ayam dan telur tersebut dalam Mesyuarat Jawatankuasa Teknikal Pasukan Khas Jihad Menangani Inflasi yang dipengerusikan oleh Menteri di Jabatan Perdana Menteri (Ekonomi), Datuk Seri Mustapa Mohamed, semalam.
Dalam pada itu, beliau menegaskan, penternak, pemborong dan peruncit yang gagal mematuhi kawalan harga maksimum akan dikenakan tindakan di bawah akta- akta berkaitan. – KOSMO! ONLINE


Dr. Amalina selamat bersalin, kongsi wajah anak
Oleh NUR ALWANI ZAFIRAH KHAIRUL

18 Oktober 2022, 8:46 pm
PETALING JAYA – Pakar bedah, Dr. Nur Amalina Che Bakri yang kini bertugas di London selamat melahirkan puteri sulungnya, Arabella Mia pada minggu lalu.
Beliau yang lebih mesra dikenali sebagai Dr. Amalina hari ini berkongsi wajah anaknya di Instagram sekali gus mendapat perhatian ramai dan rata-rata pengikutnya mengucapkan tahniah atas berita gembira itu.
Menurut Dr. Amalina, beliau dan suami, Alexander Charles menzahirkan rasa syukur dengan kehadiran cahaya mata mereka itu.
Jelasnya, Arabella dilahirkan di Hospital St. Thomas.
“Kami menyayanginya dan menghargai setiap saat bersamanya. Kami teruja dengan apa akan berlaku di masa depan. Alhamdulillah,” kongsinya.
Dr. Amalina dan suami telah berkahwin pada 31 Mac 2021 di London, United Kingdom (UK) dan turut berkongsi pengumuman tentang dirinya berbadan dua pada 4 Jun tahun sama. – KOSMO! ONLINE


Cikgu Fadli bebas daripada tindakan tatatertib
Oleh HARRITH HISHAM

18 Oktober 2022, 7:49 pm
PETALING JAYA – Lembaga Tatatertib Kementerian Pendidikan (KPM) memutuskan guru matematik Mohd. Fadli Mohamed Salleh tidak bersalah dan bebas daripada tindakan tatatertib.
Perkara itu disahkan menerusi sebuah surat menyatakan ketiga-tiga pertuduhan terhadap Mohd. Fadli digugurkan.
Bagaimanapun, surat yang ditandatangani Pengerusi Lembaga Tatatertib Perkhidmatan Pendidikan, Datuk Yusran Shah Mohd. Yusof itu tidak dapat dipastikan kesahihannya setakat ini.
Terdahulu, Mohd. Fadli mengumumkan akan membuat siaran langsung mengenai keputusan Lembaga Tatatertib Perkhidmatan Pendidikan itu pada pukul 8.30 malam ini menerusi akaun Facebook dan TikTok miliknya.
Semalam, Kosmo! melaporkan keputusan hasil mesyuarat Lembaga Tatatertib Perkhidmatan Pendidikan yang bersidang akan diserahkan kepada Mohd. Fadli, hari ini.
Persidangan itu dibuat selepas menerima surat representasi Jumaat minggu lalu sekali gus menyangkal dakwaan Mohd. Fadli sudah dijatuhi hukuman.

Sebelum ini, Mohd. Fadli melalui media sosialnya mendakwa akan dikenakan tindakan dibuang kerja atau diturunkan pangkat kerana menyuarakan pandangan mengenai silibus pembelajaran yang menurutnya terlalu tinggi dan tidak sesuai. – KOSMO! ONLINE.


Toyota Veloz dilancarkan pada harga bermula RM95,000
Oleh AFIFI HAFIZ MOHD NOR

18 Oktober 2022, 8:51 pm
SHAH ALAM – UMW Toyota telah melancarkan model kenderaan pelbagai guna (MPV), Veloz pada harga bermula RM95,000.
Menurut Presidennya, Ravindran K., pihaknya teruja melancarkan Toyota Veloz yang merupakan antara model terlaris untuk jenama itu di rantau ini.
“Dengan menawarkan kualiti binaan yang sangat baik serta ciri-ciri canggih dan ruang dalaman yang luas.
“Kami membayangkan setiap keluarga akan merasai pengalaman dan keseronokan setiap kali mereka melangkah masuk ke dalam MPV disamping rekaan rekaan premium dibahagian dalam dan luaran,” katanya.
Tambahnya, model pemasangan tempatan (CKD) dengan menawarkan varian tunggal menggunakan enjin 1.5 liter dan transmisi tujuh kelajuan CVT.
“Kombinasi itu mampu menghasilkan kuasa maksimum 106PS pada 6,000 rpm dan tork tertinggi sehingga 138Nm pada 4,200rpm.

“Pada bahagian luaran, Toyota Veloz dengan rekaan sebuah crossover seakan premium. Model ini juga menggunakan rim bersaiz 17 inci,” tambahnya.
Antara ciri-ciri menarik pada model ini seperti meter kluster berukuran tujuh inci, sistem infotainment saiz sembilan inci dengan fungsi Apple CarPlay dan Android Auto.
UMW Toyota menawarkan lima warna sebagai pilihan seperti putih, hitam, biru, merah dan perak. Model ini juga turut hadir bersama waranti lima tahun tanpa had perbatuan.- KOSMO! ONLINE.


Muka cantik, tapi bilik dipenuhi longgokan sampah
Oleh KOSMO!

18 Oktober 2022, 8:00 pm
JAKARTA – Sebuah video tular di media sosial Indonesia memaparkan situasi dialami seorang pemilik rumah sewa yang terkejut apabila mendapati bilik yang dihuni salah seorang penyewa dipenuhi  timbunan sampah, lapor portal berita Wolipop hari ini.
Berdasarkan video tersebut, pemilik rumah sewa di Karawang, wilayah Jawa Barat itu membuka pintu bilik salah seorang penyewa yang dikenali sebagai Nia bagi memeriksa keadaan wanita itu.
Ini kerana Nia dikatakan tidak bercampur dengan teman-teman serumah yang lain selain tidak pernah membuka pintu biliknya dengan luas.
Bagaimanapun, pemilik rumah berkenaan terkejut apabila mendapati  bilik itu dipenuhi longgokan sampah yang terdiri daripada bekas plastik makanan dan minuman.
“Setiap hari dia tidak pernah bercampur dengan rakan serumah yang lain. Kalau masuk ke dalam rumah pun diam-diam sahaja dan tidak menjawab pertanyaan. Rupa-rupanya apabila pintu bilik dibuka, penuh dengan longgokan sampah, padahal dia seorang wanita cantik,” demikian menurut keterangan video yang dikongsikan di laman TikTok.
Tambah pemilik video yang dikenali sebagai Nurhayati itu, dia hairan bagaimana teman serumahnya itu boleh tidur dengan keadaan bilik dipenuhi sampah-sarap.

“Bagaimana dia boleh tidur sedangkan tandas pun penuh (sampah),” ujar Nurhayati.
Video tersebut turut memaparkan katil Nia yang dilitupi oleh sampah. Antara sampah yang boleh dilihat adalah kertas pembalut hadiah, botol minuman, air mineral dan kotak makanan.
Pemilik rumah sewa tersebut dilihat membuang sampah-sarap tersebut menggunakan sarung tangan dan guni.
Video tersebut menjadi tular dan menerima pelbagai komen daripada netizen.
“Hoarding disorder. Dia takut kehilangan barang-barang yang pernah dipakai kerana menyangkakan akan terjadi perkara buruk jika dibuang,” kata seorang netizen.
“Nia memerlukan bantuan psikiatri,” kata seorang lagi pengguna.
Sehingga kini, tidak dinyatakan punca Nia membiarkan biliknya dipenuhi dengan longgokan sampah-sarap tersebut. – Agensi


Henti sebar video kereta terbakar – Sharnaaz Ahmad
Oleh HANISAH SELAMAT

18 Oktober 2022, 7:45 pm
PETALING JAYA – “Tolong jangan sebarkan video kemalangan kereta terbakar itu.
Demikian permintaan pelakon Sharnaaz Ahmad berharap tiada lagi perkongsian video kebakaran yang meragut nyawa seorang wanita di Kilometer 45.7 Lebuh Raya Utara-Selatan arah selatan, berhampiran Sedenak, Johor pada 16 Oktober lalu.
Bapa kepada seorang cahaya mata itu merasakan penyebaran video tragedi itu sebagai tidak sensitif di saat ahli keluarga Allahyarham Allahyarham Nurul Nazihah Kamalul Arifin, 28, sedang berduka.
“Aku tak tengok dan tak nak tengok. Hormatilah musibah yang Allah uji kat dia dan kita,” kongsinya menerusi hantaran di Instagram Story.
Pada masa sama, pemilik nama Sharnaaz Ahmad Basir Ahmad itu memohon agar ibu bapa memainkan peranan memantau platform peribadi anak-anak.
Sejak kelmarin, video kebakaran menyayat hati berdurasi 37 saat itu memperlihatkan suami mangsa, Redzuan Jamil, 28, menjerit tidak akan meninggalkan isterinya tular di media sosial.

Dalam kemalangan ngeri kira-kira pukul 7.45 malam itu, dua individu maut dalam kenderaan yang terbakar susulan kemalangan membabitkan lima kenderaan.
Nahas berkenaan melihatkan sebuah lori Isuzu serta tiga kereta iaitu Proton Wira, Toyota Vios dan Proton Preve.
Ketika kejadian, Nurul Nazihah dipercayai tersepit di tempat duduk penumpang hadapan, sementara suaminya berjaya ditarik orang awam keluar dari kereta.
Video tular kemalangan maut tersebut meruntun jiwa ramai yang turut melahirkan simpati terhadap suami Allahyarham.- KOSMO! ONLINE


Tekun umum kenaikan pembiayaan RM200,000 bagi kontraktor G1
Oleh ISKANDAR SHAH MOHAMED

18 Oktober 2022, 8:37 pm
KUALA SELANGOR – Tabung Ekonomi Kumpulan Usaha Niaga (Tekun) Nasional mengumumkan kenaikan jumlah pembiayaan kepada kontraktor kelas G1 daripada RM100,000 kepada RM200,000 berkuat kuasa tahun depan.
Menteri Pembangunan Usahawan dan Koperasi, Tan Sri Noh Omar berkata, Skim Kontrak-i itu dijangka memberi manfaat  kepada 20,000 kontraktor di seluruh negara.
Kata beliau, kadar faedah pembiayaan yang ditetapkan kepada kontraktor itu juga rendah iaitu hanya 1.5 peratus.
“Kita mendapati kontraktor G1 ketika ini memerlukan modal lebih besar dengan isu kenaikan harga barang.
“Justeru, pinjaman RM100,000 sedia ada tidak mencukupi untuk membantu mereka melaksanakan kerja permulaan dan akan ditambah mulai 1 Januari tahun depan,” katanya selepas merasmikan Seminar Pembangunan Kapasiti Kontraktor (SPKK) di Institut Pengurusan Peladang (IPP), Tanjong Karang di sini, hari ini.
Noh memberitahu Tekun
memperkenalkan pinjaman menerusi skim khas itu sejak 2015 dengan melibatkan peruntukan berjumlah RM1.1 bilion sehingga tahun ini.

Tambah beliau, seramai 19,000 kontraktor telah menerima manfaat pembiayaan berkenaan setakat ini.
“Kenaikan pembiayaan itu diharap membantu meringankan beban golongan berkenaan terutama yang terjejas ketika pandemik Covid-19,” katanya. -KOSMO!ONLINE


Ebit Lew sebak mendengar amalan baik mangsa kemalangan Sedenak
Oleh MOHD RASDAN AHMAD

18 Oktober 2022, 8:41 pm
PETALING JAYA – Pendakwah terkenal, Ebit Lew sebak apabila mendengar kisah baik Nurul Nazihah Kamalul Arifin yang terlibat dalam kemalangan menyayat hati di Lebuh Raya Utara-Selatan dekat Sedenak, Sabtu lalu.
Menerusi perkongsian di laman Facebooknya, Ebit turut turut menangis apabila keluarga arwah bercerita amalan dan kebaikan yang dilakukan arwah semasa hayatnya.
Ebit berkata, keluarga tersebut ada memberitahu bahawa jenazah Nurul Nazihah sempurna walaupun kereta dinaikinya rentung.
“Sebak rasa ziarah suami, ibubapa dan keluarga arwah Nurul Nazihah yang kemalangan kereta terbakar baru ini. Arwah dan keluarga baru seminggu balik dari umrah sekeluarga.
“Dengar amalan baik arwah, dari remaja sehingga kahwin paling jaga solat dan suka berkongsi nasihat agama dengan keluarga.
Menangis mendengar kisah baik arwah ini,” tulis Ebit di Facebooknya hari ini.
Mengulas lanjut, Ebit berkata, ketika dia sampai di rumah keluarga arwah, mereka terharu dan menangis gembira menyambutnya.

“Sampai tadi mereka menangis gembira terharu diziarah. Berkongsi mereka terpilih oleh Allah kerana sayang Allah pada mereka.
“Sayu lihat wajah suami, mak ayah dan adik beradik arwah. Baik-baik semuanya, semoga terus kuat dan tabah ya. Insya-Allah jumpa semula di sana nanti dalam syurga, “doanya.
Terdahulu Kosmo! melaporkan seorang wanita maut akibat tersepit di dalam sebuah kereta yang terbakar selepas terlibat dalam kemalangan di Kilometer 45.7 Lebuh Raya Utara-Selatan dekat Sedenak, Sabtu lalu.
Bagaimanapun suami mangsa sempat menyelamatkan diri dengan bantuan orang ramai sebelum api marak dan telah memusnahkan kereta jenis Proton Wira yang dinaiki pasangan tersebut.
Kejadian itu juga tular di laman sosial apabila pengguna jalan raya memuat naik klip video yang memaparkan suami mangsa meraung dan merayu orang ramai menyelamatkan isterinya.-KOSMO! ONLINE.


BDB bersedia tangani risiko banjir
Oleh KOSMO!

18 Oktober 2022, 8:01 pm
PETALING JAYA – Bina Darulaman Berhad (BDB) menerusi anak syarikatnya, BDB Synergy Sdn. Bhd. menyediakan pelan awal sebagai persediaan menghadapi kemungkinan berlakunya banjir di sekitar kawasan projek naik taraf dan pemasangan jajaran paip baharu Loji Rawatan Air (LRA) Pelubang.
Pemangku Presiden dan Ketua Pegawai Eksekutif Kumpulan BDB, Mohd. Iskandar Dzulkarnain Ramli berkata, selain pembinaan LRA Pelubang, kerja pemasangan paip air sedang giat dijalankan di tiga jajaran kawasan iaitu Sungai Baru ke Kuala Sungai, Bukit Tinggi ke Kuala Kedah dan Bukit Mengkuang ke Bukit Kayu Hitam.
“Kami akan memastikan air daripada kerja-kerja pemasangan paip tidak akan mengalir ke kawasan sawah padi dan setiap kawasan korekan bagi pemasangan paip akan ditutup setelah selesai kerja pada hari tersebut.
“Pergerakan air di kawasan parit dan sawah sekitar projek berkenaan dipantau bagi memastikan tiada sekatan kepada pengaliran air dan BDB Synergy akan membersihkan serta mengorek parit terlibat untuk mengurangkan risiko banjir sekiranya hujan lebat.
Pemasangan paip di jajaran Sungai Baru – Kuala Sungai.
“Bidang kuasa Jawatankuasa Pengurusan Projek berkenaan, yang diketuai oleh Pengarah Eksekutif BDB Synergy, Tahir Md. Zin juga telah diperluaskan bagi memantau risiko kebarangkalian berlakunya banjir atau sebarang insiden tidak diingini dalam tempoh projek dilaksanakan,” katanya dalam satu kenyataan hari ini.
Tambah Mohd Iskandar, bagi memastikan keselamatan pengguna jalan raya dan penduduk setempat, BDB Synergy menyediakan hotline aduan khas bagi membolehkan tindakan segera, yang mana papan tanda hotline aduan telah dipasang di setiap jajaran paip terlibat.

BDB Synergy dilantik pada 20 Mei 2021 oleh Kerajaan Negeri Kedah sebagai kontraktor utama projek menaik taraf LRA Pelubang dan pemasangan jajaran paip bernilai RM431 juta. – KOSMO! ONLINE


Air yang dicincang takkan putus – Chef Wan, Shikin Maembong berdamai
Oleh NUR AL-FAIRUZA SYARFA NOR SAIDI

18 Oktober 2022, 7:00 pm
PETALING JAYA – Tidak sampai setahun selepas gempar dengan isu pergaduhan sesama sendiri sekitar Februari lalu, Chef Wan dan bekas menantunya, Shikin Maembong kini bertemu jalan damai.
Chef Wan atau Datuk Redzuawan Ismail, 64, menerusi Instagramnya memutuskan untuk melupakan persengketaan lama demi membina kehidupan yang lebih berkualiti.
“Air yang dicincang tidak akan putus. Kami masing-masing sudah dewasa jadi, kami mengambil keputusan untuk berbaik semula.
“Saya juga sedar, tidak baik untuk putuskan silaturrahim tambahan pula ini hanyalah isu kecil,” jelas cef selebriti itu dalam kapsyen sekeping gambar bersama bekas menantunya yang juga kakak, Emma Maembong itu dan cucunya.
Menurut Chef Wan, dalam apa keadaan sekali pun, ikatan keluarga ternyata sangat kuat sehingga sanggup mengetepikan ego masing-masing sekali gus mengambil pendekatan saling bermaaf-maafan.
Bagi Chef Wan, tidak elok untuk panjangkan isu tersebut memandangkan Shikin merupakan ibu yang hebat buat cucunya, Putri Arriana Natasha,7.

“Tiada guna kalau menyimpan perasaan marah, benci, dan dendam,” kata Chef Wan.
Dalam pada itu, Chef Wan juga enggan membazirkan wang dan tenaga untuk membayar peguam berkenaan isu pergaduhan yang disifatkannya sebagai remeh.
“Daripada membuang duit untuk saman menyaman, adalah lebih baik jika saya gunakan wang tersebut ke arah kebaikan dan pelajaran Arriana pada masa hadapan.
“Kalau untuk kebajikan lain pun saya boleh bantu, apatah lagi cucu sendiri. Sebagai seorang datuk, saya akan buat yang terbaik buat keluarga saya termasuklah bekas menantu,” ujarnya bernada positif.
Difahamkan, Shikin merupakan antara jemputan yang menyerikan majlis sambutan hari jadi ibu Chef Wan, Noraini Abdullah ke-90. Menerusi perjumpaan tersebut, hubungan mereka kembali jernih sekali gus menamatkan sengketa yang berlaku sebelum ini.
Shikin merupakan bekas isteri Chef Riz, mereka berkahwin pada 2014 dan bercerai pada 2016.
Terdahulu, Chef Wan menegur Shikin Maembong secara terbuka mengenai pertelingkahan bersama bekas suaminya, Chef Riz atau nama sebenarnya Mohd Nadzri Redzuwan berhubung soal anak mereka sehingga Shikin pernah menghantar surat saman terhadap Chef Wan. -KOSMO! ONLINE


Lelaki malu lamaran ditolak di hadapan ribuan penonton
Oleh KOSMO!

18 Oktober 2022, 7:29 pm
BANDAR RAYA NEW YORK – Seorang lelaki mengalami detik memalukan apabila lamarannya ditolak oleh gadis pilihan di hadapan beribu-ribu penonton di sebuah stadium hoki ais di New York, lapor laman berita Indy 100 semalam.
Insiden berlaku semasa perlawanan Liga Hoki Kebangsaan (NHL) antara pasukan New York Islanders dan Florida Panthers, Jumaat lalu.
Dalam video tersebut, seorang lelaki tidak berbaju dilihat melutut di hadapan teman wanitanya di barisan tempat duduk penonton.
Penonton lain  yang menyaksikan kejadian itu menjerit “Just say no (katakan tidak),” secara berseloroh dan tidak bermaksud supaya wanita tersebut menolak lamaran yang diterima.
Sorakan mereka bagaimanapun menjadi kenyataan apabila wanita berkenaan bangun dari tempat duduk dan pergi ke arah lelaki itu sambil berbisik sesuatu kepadanya.
Tidak lama selepas itu, wanita tersebut berlari ke barisan  tempat duduk paling atas dan membiarkan lelaki itu terpinga-pinga, sebelum duduk semula untuk menonton perlawanan.

Insiden itu turut mendapat perhatian wartawan NHL, Dan Rosen yang memuat naik ciapan di laman Twitter bagi menceritakan kejadian tersebut.
“Seorang lelaki membuka baju dan pada dadanya tertulis perkataan bermaksud: ‘Tolong katakan ya, ya, ya.’
“Dia melutut dan melamar. Saya dapat melihat mereka berdua dari bilik media. Gadis tersebut bangun dan pergi dari situ, kemudian, pasukan Panthers menjaringkan gol,” kata Rosen.
Video tersebut menjadi tular dengan ada netizen yang mendakwa bahawa kejadaian itu telah dirancang.
“Saya sering merasakan video seperti ini sebenarnya dirancang. Siapa yang berani mengajak seseorang berkahwin jika mereka tidak pasti sama ada individu tersebut akan bersetuju. Namun, sekiranya ia kejadian sebenar, ia amat menyedihkan untuk ditonton,” kata seorang pengacara televisyen, Keith Irizarry. – Agensi


Sami mabuk mengamuk di jalanan, ancam penduduk dengan kapak
Oleh KOSMO!

18 Oktober 2022, 6:30 pm
BANGKOK – Seorang sami mabuk ditangkap selepas menyebabkan huru-hara di sebatang jalan di wilayah Kamphaeng Phet, Thailand, lapor laman berita Thaiger semalam.
Prayoon, 49, didakwa mengamuk dengan merosakkan kereta-kereta penduduk menggunakan botol bir di sebelah tangannya dan sebilah kapak di tangan satu lagi.
Penduduk tempatan membuat laporan kepada timbalan ketua daerah mengenai sami itu yang menyebabkan situasi huru-hara di Jalan Phahonyothin, daerah Mueng.
Mereka turut risau Prayoon akan mencederakan dirinya sendiri dan mendatangkan masalah kepada pejalan kaki dan pengguna jalan raya lain.
Sebuah video yang disiarkan oleh agensi berita Thailand memaparkan Prayoon yang berpakaian tradisional, berkelakuan tidak sepatutnya di tepi jalan raya.
Dia dilihat membuka penutup bir dan meminumnya sambil tangannya turut menghayunkan kapak.

Menurut laman berita One 31, Prayoon turut mengganggu restoran dan kedai berhampiran di sepanjang jalan. Orang ramai berkata dia cuba mencederakan diri sendiri dengan memukul dada dan badannya selain dilihat menetak kereta yang diletakkan di tepi jalan.
Prayoon dilaporkan mengalami masalah kesihatan mental tetapi tidak mempunyai dokumen perubatan untuk mengesahkannya.
Dia memberitahu polis bahawa dia meminum bir kerana alkohol boleh membantu mengurangkan lemak dalam badannya. Dia mendakwa mempunyai kolesterol tinggi, diabetes, serta hipertensi dan meminum bir boleh membantu merawat semua penyakit itu.
Lelaki itu tidak didakwa, tetapi dihantar kembali ke kuilnya di mana rakan-rakannya berkata bahawa mereka akan menghantarnya ke hospital untuk dirawat. – Agensi


Jangan terkeliru dakwaan individu keturunan nabi
Oleh ABDUL RAZAK IDRIS

18 Oktober 2022, 6:17 pm
SHAH ALAM – Masyarakat Islam di negara diminta tidak keliru dengan dakwaan seorang individu adalah keturunan ke-38 Nabi Muhammad SAW.
Menteri di Jabatan Perdana Menteri, Datuk Idris Ahmad berkata, sebaliknya adalah lebih penting kita memfokuskan kepada menyayangi Nabi Muhamamad SAW dan ahli keluarganya.
Katanya, kita perlu memahami agama itu dalam asas yang betul dan bukannya mencari kesusahan.
“Pertama memang nabi suruh kita didik anak-anak kita adiibbu auladakum salasati qisas iaitu ajar anak kamu supaya sayang dengan nabi kamu dan ahli keluarga baginda.
“Jangan kita duduk hina keluarga nabi, isteri nabi, itu tidak boleh,” katanya di sini.
Terdahulu, beliau menyampaikan cek Peruntukan Kewangan Imam Bilal, Guru Takmir dan Guru Kafa berjumlah RM51,984,816 kepada Menteri Besar Selangor, Datuk Seri Amirudin Shari sempena Multaqa Murabbi Ummah Peringkat Selangor di Masjid Sultan Salahuddin Abdul Aziz Shah hari ini.

Sebelum ini, tular video di media sosial akan kehadiran individu yang mendakwa sebagai keturunan Rasulullah SAW yang sebelum ini ke negara ini melalui beberapa program di beberapa buah negeri.
Bagaimanapun, program yang dijadualkan di Kedah, Terengganu, Kelantan serta Selangor dibatalkan selepas tidak mendapat kelulusan jabatan agama negeri.
Idris turut memberitahu adalah tidak perlu bagi seseorang mendakwa dan memaklumkan siapa dirinya (seperti dakwaan keturunan Nabi Muhammad SAW) sehingga menimbulkan polemik yang akan menyusahkan ummah.
“Hatta kita jumpa anak sendiri tidak memberikan apa-apa kesan dalam konteks ini.
“Orang duduk bincang ini sedangkan kita patut bincang bagaimana nak sayang pada nabi. Sayang baca al-Quran dan itu yang dipesan oleh nabi. Ia (dakwaan keturunan itu) menimbulkan kekeliruan, kekeruhan. Jadi, tidak ada faedah,” katanya. -KOSMO!ONLINE


Mardi perkenal lima produk baharu sempena Hari Inovasi 2022
Oleh KOSMO!

18 Oktober 2022, 5:39 pm
PETALING JAYA – Hari Inovasi Mardi 2022 yang dilancarkan hari ini turut memperkenalkan lima produk baharu yang bakal memberi manfaat kepada masyarakat dan negara.
Majlis tersebut telah disempurnakan oleh Timbalan Menteri Pertanian dan Industri Makanan 1 (MAFI), Datuk Seri Ahmad Hamzah.
Produk baharu itu adalah Teknologi Floc Test untuk mengesan penyakit padi,  Teknologi Nano Formulasi untuk penyakit padi,  Slow-release energy bar  iaitu bar pembebasan tenaga berkala, High-energy Candy, kandi bertenaga tinggi dan Recovery Sports Drink – Minuman Pemulihan Sukan.
Menurut kenyataan yang dikeluarkan bersempena sambutan Hari Inovasi Mardi 2022, Ahmad menjelaskan, Hari Inovasi Mardi yang diadakan setiap tahun merupakan satu platform bagi kakitangan  mempersembahkan hasil kajian yang berinovatif selari dengan tanggungjawabnya sebagai Institusi penyelidikan agro makanan utama Negara.

“Dengan bertemakan ‘R&D Memperkasa Sekuriti Makanan’, tema tersebut bertepatan dengan isu global masa kini yang dialami oleh seluruh dunia termasuklah Malaysia ditambah pula peperangan negara luar, perubahan cuaca yang semakin meruncing dan sebagainya.
“Impaknya, sekuriti makanan dalam negara semakin terancam dan hal ini menjejaskan aktiviti serta rantaian bekalan makanan bagi industri pertanian dan makanan,” jelasnya.

Tambah beliau, Mardi sentiasa menerapkan pendekatan-pendekatan baharu dalam penyelidikan bagi menghasilkan inovasi dah teknologi untuk sektor pertanian dan industri makanan.
Fokus penyelidikan yang dijalankan adalah untuk menangani isu-isu berkaitan bagi mengurangkan kebergantungan import dan meningkatkan keupayaan pengeluaran dalam negara bagi menjamin sekuriti agro makanan negara. -KOSMO!ONLINE


Lelaki berani ‘karate’ beruang semasa diserang
Oleh KOSMO!

18 Oktober 2022, 6:00 pm
TOKYO – Seorang pendaki mengalami detik cemas apabila dia dikejar dan diserang seekor beruang ketika memanjat tebing batu di sebuah kawasan pergunungan di Jepun, lapor akhbar New York Post semalam.
Berdasarkan perkongsian rakaman video, lelaki itu terserempak dengan seekor beruang hitam ketika memanjat tebing batu di Gunung Futago awal bulan ini. Mangsa bertarung untuk menyelamatkan nyawanya.
Beruang itu yang cuba melindungi anaknya, menyerang lelaki berkenaan beberapa kali, menyebabkan mangsa menendang, menjerit serta  menumbuk haiwan itu.
Beruang itu berundur  sebelum kembali mara untuk menyerang individu tersebut.
Selepas kira-kira 30 saat, beruang itu melarikan diri bersama anaknya di sebalik semak-samun, meninggalkan pendaki tersebut yang kekal dalam keadaan berwaspada jika  diserang sekali lagi.
Menurut laman berita TMZ, pendaki tersebut mengaku bahawa dia menceroboh kawasan beruang, namun katanya, dia juga perlu mempertahankan diri selepas diserang binatang buas berkenaan.

Tambah lelaki sama, gabungan seni mempertahankan diri dan karate telah menyelamatkan nyawanya ketika serangan berlaku. – Agensi


Radzi Jidin tak boleh campur tangan keputusan tatatertib Cikgu Fadli | 15 MINIT MMTV 18 Oktober 2022
Oleh KOSMO!

18 Oktober 2022, 6:54 pm


Penulis cukur kepala selepas menang anugerah
Oleh KOSMO!

18 Oktober 2022, 7:00 pm
FRANKFURT – Penulis Switzerland, Kim de l’Horizon mencukur kepalanya di atas pentas selepas memenangi anugerah penulisan berprestij, German Book Prize semalam sebagai menunjukkan solidariti dengan wanita yang mengadakan protes di Iran.
“Anugerah ini bukan untuk saya sahaja. Panel juri memilih buku saya untuk menghantar isyarat menentang kebencian, memupuk rasa cinta dan demi perjuangan semua individu yang ditindas kerana tubuh badan mereka,” katanya kepada hadirin pada majlis penyampaian anugerah di Frankfurt.
Selepas diumumkan sebagai pemenang untuk novel sulungnya, Blutbuch (Buku Darah), penulis bermisai itu naik ke pentas dan menyanyikan sebuah lagu, sebelum menggunakan pencukur elektrik untuk mencukur rambutnya di atas podium.
“Dengan tenaga kreatif yang luar biasa, penulis novel bukan binari, Kim de l’Horizon… mencari bahasa mereka sendiri,” kata panel juri.
Penggunaan ganti nama mereka adalah kerana De l’Horizon menganggap dirinya bukan binari iaitu individu berjantina bukan lelaki ataupun wanita. German Book Prize memberi penghormatan kepada novel berbahasa Jerman terbaik tahun ini dan disertakan dengan hadiah wang tunai berjumlah AS$24,600 (RM116,112).
Majlis anugerah itu secara tradisinya mendahului permulaan pesta buku Frankfurt iaitu pameran buku terbesar dunia, yang bermula hari ini hingga Ahad ini.

Iran digemparkan dengan gelombang protes sejak kematian Mahsa Amini, 22, bulan lalu, beberapa hari selepas dia ditangkap oleh polis moral di Teheran kerana didakwa melanggar kod pakaian Iran untuk kaum wanita. – AFP


Pernah murung, Along Eyzandy bangkit demi keluarga
Oleh HANISAH SELAMAT

18 Oktober 2022, 7:30 pm
KUALA LUMPUR – Pelakon Along Eyzendy mendedahkan pernah mengalami kemurungan atau anxiety hingga terpaksa tinggal di rumah ibunya buat sementara waktu untuk mengelak daripada melampiaskan amarah terhadap anak-anak.
Katanya, berdepan penyakit buah pinggang selain tidak dapat bekerja disebabkan kondisi kesihatan mencetuskan impak kepada emosi yang sukar dijangkakan.
“Saya disahkan mengalami masalah buah pinggang rosak pada 2019 selepas melakukan pemeriksaan kesihatan ketika umur saya genap 40 tahun.
“Waktu itu dunia saya rasakan gelap kerana ia datang tiba-tiba membuatkan sikap saya berubah 180 darjah terutama menjadi cepat emosi.
“Daripada sihat bertukar sakit serta hanya dapat duduk di rumah antara faktor yang memberikan tekanan. Semua rasa bercampur, takut, risau, sedih dan marah bersatu hingga kerap mengalami serangan panik.
“Saya tak mahu anak-anak lihat ayah mereka bertarung tekanan atau menjadi tempat saya melepaskan marah, jadi selepas berbincang dengan isteri saya ambil keputusan tinggal di rumah ibu saya buat sementara,” katanya kepada Kosmo! Online.

Begitupun, kata pemilik nama lengkap Mohd Eyzendy Mohd Aziz itu, keadaan turun naik emosi hanya dilalui dalam tempoh lebih kurang sebulan berikutan sokongan insan sekeliling.
“Saya bertuah dikelilingi keluarga terutama isteri, Hamidah Mohd. Yatim dan kawan-kawan yang sangat prihatin serta tidak putus memberikan sokongan moral pada ketika saya berada pada titik terendah dalam hidup.
“Ibu serta tiga anak saya pun antara penguat semangat. Mujur serangan panik dan rasa murung yang saya rasai tidak terus berlanjutan. Biarpun tinggal berasingan, kami kerap berjumpa.
“Selepas sebulan saya balik semula ke rumah yang sebenarnya tak jauh pun dari rumah emak. Alhamdulillah, tiga tahun berlalu, kami sekeluarga berjaya melalui situasi getir itu bersama-sama,” katanya lagi.
Menerima buah pinggang baharu daripada isteri tercinta pada April 2021, Along sudah kembali aktif di lokasi penggambaran sejak enam bulan lalu, namun belum boleh melakukan babak lasak.
“Sebenarnya saya baharu saja tampil dalam pementasan teater Nyonya arahan Dr Rosminah Tahir di Hotel Grand Darul Makmur, Kuantan, Pahang, baru-baru ini.
“Boleh dikatakan sepanjang latihan serta persembahan dua malam berturut-turut stamina saya dalam keadaan baik. Kiranya saya mampu beraksi asalkan jaga makan, ambil air mencukupi dan dapatkan rehat.
“Mungkin ramai sangka saya tak lagi berlakon selepas pembedahan, syukur saya dapat lagi cari rezeki dalam bidang ini. Kalau nak panggil saya berlakon memang sangat saya hargai,” katanya yang memegang watak Tuan.
Selain Along, teater terbitan CTRA Production yang sudah dipentaskan sebanyak sembilan kali itu turut membariskan Datuk Ziela Jalil (Cantik), Liza Abdullah (Anggun), Vanidah Imran (Beautiful), Deera Amin dan Zera Hariz (Nyonya). – KOSMO! ONLINE


Indonesia akan robohkan Stadium Kanjuruhan – Jokowi
Oleh KOSMO!

18 Oktober 2022, 6:23 pm
JAKARTA – Stadium bola sepak Indonesia di mana 133 orang terbunuh dalam tragedi rempuhan awal bulan ini akan dirobohkan  dan dibina semula kata Presiden Joko Widodo (Jokowi) hari ini.
“Berkenaan Stadium Kanjuruhan di Malang, kita akan merobohkan dan membinanya  semula berdasarkan standard  FIFA,” kata Jokowi kepada pemberita selepas bertemu Presiden FIFA, Gianni Infantino.
Lebih 40 kanak-kanak menjadi mangsa yang terbunuh selepas insiden di bandar Malang, wilayah Jawa Timur itu pada 1 Oktober lalu dalam apa yang disifatkan Infantino sebagai ‘hari antara paling malang dalam dunia bola sepak.’
Selepas penyokong memasuki padang pada akhir perlawanan antara Arema FC dan seterunya, Persebaya Surabaya, pasukan polis menembak gas pemedih mata ke arah penonton yang mencetuskan insiden rempuhan.
Jokowi berkata, stadium itu akan digantikan dengan stadium baharu yang memiliki kemudahan sewajarnya bagi memastikan keselamatan kedua-dua pemain serta penyokong.
Bercakap pada hari sama,  Infantino berkata, FIFA akan membantu dalam perubahan dan transformasi bola sepak Indonesia.

“Saya boleh memberi jaminan kepada rakyat Indonesia bahawa FIFA ada bersama  anda. FIFA ada di sini untuk bekerja dalam perkongsian rapat dengan pemerintah, Persekutuan Bola Sepak Asia dan negara Indonesia,” katanya.
Pintu masuk  Stadium Kanjuruhan yang mempunyai kapasiti 42,000 orang dan dibuka pada tahun 2004 itu hanya cukup untuk memuatkan dua orang pada sesuatu masa dan tidak dibuka ketika insiden berlaku. – AFP


Bercerai selepas suami sedar daripada koma
Oleh FLORINA DERIS

18 Oktober 2022, 4:54 pm
PETALING JAYA – Seorang wanita mendapat perhatian sebahagian besar netizen di media sosial selepas didakwa bercerai bersama suaminya sebaik sahaja menjaga lelaki itu ketika terlantar sakit lebih tiga bulan.
Siti Rohayu atau Ayu sebelum ini meraih perhatian kerana kesetiaannya menjaga suami yang berbulan-bulan terlantar koma dan hampir-hampir kehilangan ingatan.
Dia kemudiannya didakwa bercerai sebaik suaminya sembuh daripada terlantar sakit selama 91 hari.
Rata-rata netizen berasa sebak melihat video tular berkenaan.
“Umy Ayu jaga Aby daripada terlantar sehingga boleh berjalan. Allahuakbar,” kata Rusbiah Nordin.
“Kasihannya. Kita tengok daripada suami dia terlantar sakit sehingga boleh berjalan normal,” komen seorang pengguna Tiktok yang lain. – KOSMO! ONLINE


‘Jijik, selak alas kaki ada ratusan ulat sampah’
Oleh FLORINA DERIS

18 Oktober 2022, 4:50 pm
PETALING JAYA – Seorang pencuci kenderaan terkejut apabila menemui ratusan ulat sampah di bawah alas kaki sebuah kereta yang dipercayai berpunca daripada telur busuk yang pecah.
Video mengenai kejadian itu dikongsikan @AzwanCarwash di laman TikTok.
Dia memberitahu, pemilik kenderaan itu hanya membersihkan bahagian atas tempat duduk sahaja tanpa membuka alas bahagian bawah.
“Pemilik kata dia hidu bau busuk daripada keretanya sejak tiga hari lalu hingga memaksanya menghantar ke kedai.
“Buka ‘seat’ saja, terus termpak dua ke tiga ekor ulat. Selak alas kaki nampak segerombolan ulat seperti sedang membiak.
“Kereta berbau busuk, hanyir dan menurut pemilik kereta, telur ayam pecah jadi punca,” jelasnya.

Rata-rata netizen meluahkan rasa jijik dan geli dengan bilangan ulat yang agak banyak itu.
“Kalau makan dalam kereta sekalipun, selepas makan, basuhlah, ‘vaccum’. Takkan jadi macam ni sekali, teruk sangat,” kata pengguna @xueraixora.
Terdapat juga individu yang mengusik dan menjadikannya sebagai bahan jenaka.
“Tak mengapalah ulat. Ambik saja kereta ini. Nah kunci, selamat berjalan-jalan dengan keluarga,” komen pengguna @yummyyumsbynatsha. – KOSMO! ONLINE


Johor sedia peluang kerja lebih banyak
Oleh ADNAN IBRAHIM

18 Oktober 2022, 4:08 pm
BATU PAHAT – Kerajaan negeri Johor akan membuka peluang kerja lebih banyak bagi mengelakkan anak-anak muda merantau ke luar untuk mendapatkan pekerjaan.
Menteri Besar Johor, Datuk Onn Hafiz Ghazi berkata ianya selaras dengan sasaran menjadi negeri maju menjelang tahun 2030 nanti.
Katanya, pihaknya akan bekerjasama dengan pelbagai pihak termasuk swasta untuk mewujudkan peluang pekerjaan meliputi semua sektor termasuk teknologi.
“Perkara yang paling merisaukan kami (kerajaan negeri) untuk mencapai negeri maju adalah tenaga kerja berkemahiran, di mana kita akan penuhkan kelompongan berkenaan menggunakan anak-anak muda di negeri ini.
“Anak muda jangan kemana-mana lagi dah lepas ni..duduk sahaja di Johor kerana peluang kerja akan kami wujudkan. Sama-samalah kita kerajaan, pihak swasta dan anak muda serta semua pihak untuk memajukan Johor,” katanya dalam ucapannya, di sini hari ini.
Beliau berkata demikian ketika Majlis Pelancaran Sambutan Ulang Tahun ke-30 Universiti Tun Hussein Onn Malaysia (UTHM) serta Majlis Menandatangani Perjanjian Persefahaman (MoU) dan Pelancaran Makmal Kecerdasan Buatan Kebangsaan (Makmal AI) di UTHM dan Universiti Teknologi Malaysia (UTM).

Hadir sama dalam program yang diadakan di Dewan Sultan Ibrahim, UTHM adalah Naib Canselor UTHM, Prof. Dr. Ruzairi Abdul Rahim dan Naib Canselor UTM, Prof. Datuk Dr. Ahmad Fauzi Ismail.
Sementara itu, Naib Canselor UTHM, Prof. Dr. Ruzairi Abdul Rahim berkata, berhubung dengan Makmal AI, ia adalah kerjasama antara UTHM, UTM, Huawei dan TM bagi menggalakkan pembangunan bakat digital universiti di Malaysia.
Menurut Ruzairi, pihaknya berbangga apabila UTHM dan UTM dipilih untuk menerajui penubuhan Makmal AI bagi universiti awam di negara ini dengan mendigitalkan operasi kedua-dua universiti.
“Di UTHM khususnya, dengan adanya Makmal AI ini kelak, sesi pengajaran dan pembelajaran serta pentadbiran universiti ini akan dapat dilaksanakan secara digital sepenuhnya, di mana sekarang ini dilaksanakan secara hibrid (gabungan digital dan manual),” katanya – KOSMO! ONLINE


Pasukan Khas Jihad Tangani Inflasi masih berfungsi
Oleh MOHD. HUSNI MOHD. NOOR

18 Oktober 2022, 3:58 pm
PUTRAJAYA – Pasukan Khas Jihad Tangani Inflasi belum dibubarkan dan masih berfungsi seperti biasa biarpun Parlimen sudah dibubarkan.
Pengerusinya, Tan Sri Annuar Musa berkata, pihaknya merancang untuk mengadakan mesyuarat minggu hadapan iaitu kali pertama selepas Parlimen dibubarkan minggu lalu.
Beliau berkata, pasukan itu tidak sempat lagi mengadakan mesyuarat sejak Parlimen dibubarkan bertujuan memberi peluang kepada ahli Parlimen untuk pulang ke kawasan masing-masing.
“Kita belum adakan mesyuarat untuk minggu ini tapi mungkin kita perlu adakan mesyuarat pada minggu hadapan,” katanya ketika ditemui pemberita selepas Majlis Pelancaran Kira Detik Malam Kemuncak Anugerah Seri Angkasa 2022 di sini, hari ini.
Katanya, pasukan itu tidak dibubarkan lagi memandangkan inflasi dan masalah berkaitan bekalan makanan masih wujud dan ia menjadi tugas kerajaan untuk memantau perkara itu.
Annuar yang juga Menteri Komunikasi dan Multimedia berkata, buat masa ini, pasukan itu masih perlu bersidang bagi menentukan kadar harga minyak masak yang biasanya diumumkan setiap 8 hari bulan.

Menurutnya, pasukan itu juga perlu memastikan keberadaan bekalan makanan utama seperti ayam, telur dan sebagainya di pasaran tempatan.
“Saya juga difahamkan, kementerian berkaitan termasuk Kementerian Perdagangan dan Hal Ehwal Pengguna (KPDNHEP) dan Kementerian Pertanian dan Industri Makanan (MAFI) terus memantau isu berkenaan setiap masa,” katanya.
Pasukan Khas Jihad Tangani Inflasi diwujudkan kerajaan pada 29 Jun lalu bertujuan membantu rakyat menghadapi cabaran ekoran peningkatan kos sara hidup.
Jawatankuasa itu turut dianggotai Menteri Kewangan, Tengku Datuk Seri Zafrul Abdul Aziz; Menteri Pertanian dan Industri Makanan, Datuk Seri Dr Ronald Kiandee; Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi; Menteri di Jabatan Perdana Menteri (Ekonomi), Datuk Seri Mustapa Mohamed dan Ketua Setiausaha Negara, Tan Sri Mohd Zuki Ali.-KOSMO! ONLINE


Amaran ribut petir di enam negeri petang ini
Oleh TUAN NURHIDAYAH TUAN AB.GHANI

18 Oktober 2022, 4:18 pm
PETALING JAYA- Amaran ribut petir, hujan lebat serta angin kencang telah dikeluarkan melibatkan enam negeri sehingga pukul 7 malam ini.
Jabatan Meteorologi Malaysia (MetMalaysia) melaporkan lima negeri di Semenanjung yang dijangka mengalami cuaca buruk adalah di seluruh negeri Perlis dan Kedah (Langkawi, Kubang Pasu, Kota Setar, Pokok Sena dan Padang Terap).
“Selain itu, Pahang (Raub, Bentong, Temerloh dan Bera), Selangor (Hulu Langat) dan Negeri Sembilan (Jelebu, Kuala Pilah dan Jempol) juga dijangka hujan lebat.
“Manakala di Sabah, kawasan yang dijangka mengalami cuaca tidak menentu adalah di kawasan Sandakan (Telupid dan Beluran),” katanya dalam hantaran Facebook.
METMalaysia memberitahu, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm per jam yang hampir atau dijangka berlaku melebihi sejam.
Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran. – KOSMO! ONLINE.


‘Pengundi hantu’ didakwa sudah tiba di KLIA
Oleh KOSMO!

18 Oktober 2022, 4:15 pm
PETALING JAYA – Isu kemasukan beramai-ramai pekerja asing Lapangan Terbang Antarabangsa Kuala Lumpur (KLIA) kononnya sebagai ‘pengundi hantu’ kembali hangat diperkatakan oleh netizen.
Ia selepas sekeping gambar yang ditular di laman Twitter yang memperlihatkan sekumpulan warga asing yang dipercayai baharu tiba di lapangan terbang tersebut.
Tangkap layar Twitter tersebut kemudiannya dikongsi di laman Facebook bekas Perdana Menteri, Datuk Seri Najib Razak.
Berdasarkan gambar yang tular itu, kelihatan ratusan pekerja asing sedang berbaris di satu kawasan dipercayai di KLIA.
Pada ciapan di Twitter itu jelas kelihatan gambar tersebut dikongsi oleh individu berkenaan pada 11 Oktober lalu dan beberapa kapsyen turut diletakkan pada hantaran itu.
“Di KLIA sekarang. Pengundi hantu dah tiba. #PRU15 #PRUbanjir,” ciap individu tersebut.

Susulan perkongsian itu, rata-rata pengguna mempersoalkan kesahihan gambar tersebut dan juga yang mendakwa ia hanya drama serta modal pihak tertentu ketika tibanya musim Pilihan Raya Umum.
“Drama setiap kali PRU sudah bermula, tiap kali PRU mesti ada isu pengundi hantu yang masuk memenangkan parti politik tertentu, “ujar Salleh Ahmad.
“Modal lama diguna pakai semula. Lawaknya masih ada yang percaya,” kata Rembau Azman.
Turut meninggalkan komen adalah seorang lagi pengguna dikenali sebagai Pui Jin Leong.
“Itu pekerja asing yang amat diperlukan di sektor perladangan dan pembinaan. Tapi masih ada orang percaya,” tulisnya. -KOSMO! ONLINE.


PRU15: Annuar teringin bertanding buat kali ke sembilan
Oleh MOHD. HUSNI MOHD. NOOR

18 Oktober 2022, 4:15 pm
PUTRAJAYA – Ketua UMNO Bahagian Ketereh, Tan Sri Annuar Musa mengakui teringin untuk menjadi calon dalam Pilihan Raya Umum ke-15 (PRU15) namun memaklumkan ia terserah kepada keputusan parti.
Menurutnya, jika seorang individu yang menyertai politik, sukar untuk meninggalkan bidang berkenaan.
“Sebagai seorang ahli politik yang menyertai lapan kali pilihan raya, iaitu tiga kali tewas serta lima kali menang, saya masih teguh berdiri dan masih lagi teringin menjadi calon.
“Kalau masuk politik ni, nak keluarnya payah,” katanya ketika ditemui pemberita selepas Majlis Pelancaran Kira Detik Malam Kemuncak Anugerah Seri Angkasa 2022 di sini, hari ini.
Katanya, kedudukan calon itu hanya akan ditentukan oleh ‘Top 5’ (pimpinan tertinggi) dalam UMNO.
Annuar berkata, jika seseorang itu ada keinginan untuk berkhidmat untuk rakyat maka, individu itu mesti mempunyai keinginan untuk menjadi calon.

“Bagaimanapun, sama ada menjadi calon untuk mewakili mana-mana parti, (seharusnya) partilah yang menentukan. Bukannya kita (calon),”katanya.
Dalam pada itu, Annuar berkata, beliau yakin rakyat di Ketereh akan terus mengundi UMNO dan Barisan Nasional (BN) kerana mereka sudah cukup bijak untuk memilih siapa wakil rakyat mereka.
“Pengundi Ketereh cukup bijak dan saya percaya kali ini juga sama juga, cuma sesiapa menjadi calon nanti hendaklah berikrar untuk melaksanakan tanggungjawab kepada rakyat,”katanya.
Ujar beliau, akar umbi UMNO dan BN di Ketereh sudah digerakkan sejak sekian lama malah mereka sudah diterapkan dengan rangka kerja dan prosedur operasi standard (SOP) yang terbaik.-KOSMO! ONLINE


Wanita boleh jadi gemuk jika terdedah kepada pencemaran udara
Oleh KOSMO!

18 Oktober 2022, 4:32 pm
ANN ARBOR, MICHIGAN – Satu kajian mendapati pendedahan jangka panjang kepada pencemaran udara boleh meningkatkan berat badan, khususnya dalam kalangan wanita berusia lewat 40-an dan 50-an, lapor akhbar New York Post semalam.
Menurut laman web EurekAlert, kajian tersebut melibatkan 1,654 wanita kulit putih, hitam, China dan Jepun dengan median usia  50 tahun.
Kajian terhadap mereka dilakukan selama lapan tahun  dari tahun 2000 hingga 2008.
“Wanita-wanita yang terdedah kepada kualiti udara buruk, khususnya kadar zarah halus  lebih tinggi seperti nitrogen dioksida dan ozon, menyaksikan peningkatan dalam saiz badan mereka,” kata pengarang kajian, Xin Wang yang merupakan penyelidik bidang epidemiologi di Universiti Michigan.
Menurut EurekAlert, pendedahan kepada pencemaran udara dikaitkan dengan lemak badan  lebih tinggi  dan jisim tanpa lemak yang lebih rendah dalam kalangan  wanita pertengahan usia.
Tambah laman web tersebut, kajian itu menunjukkan lemak badan meningkat sebanyak 4.5 peratus atau kira-kira 1.17 kilogram dalam persekitaran udara tercemar.

Dalam kajian itu, pasukan penyelidik  mengukur tahap pencemaran udara di sekitar kediaman responden  bagi mencari hubung kait antara dua entiti tersebut.
Bagaimanapun, senaman dan aktiviti fizikal bertindak sebagai penghalang kepada kesan buruk penemuan tersebut, kata EurekAlert.
Sementara itu, Xin Wang berkata, disebabkan kajian itu hanya memberi fokus kepada wanita pertengahan usia, hasil penemuan tidak boleh diguna pakai untuk wanita dan lelaki lebih muda atau lelaki tua. – Agensi


Artis tempatan tidak dipinggirkan dalam penganjuran konsert – Annuar
Oleh MOHD. HUSNI MOHD. NOOR

18 Oktober 2022, 4:59 pm
PUTRAJAYA – Tidak timbul isu artis tempatan dianaktirikan dalam soal penganjuran konsert di negara ini sebaliknya mereka masih bebas berbuat demikian.
Itu jelas Menteri Komunikasi dan Multimedia, Tan Sri Annuar Musa berhubung dakwaan kononnya kerajaan lebih mengutamakan konsert artis luar negara berbanding bakat tempatan.
Annuar berkata, beliau dimaklumkan banyak penganjuran konsert disertai artis tempatan dan ia sedang dirancang.
“Justeru, tidak timbul soal artis tempatan terjejas akibat lambakan konsert artis luar sebaliknya mereka bebas mengadakan konsert pada bila-bila masa,” katanya ketika ditemui pada Majlis Pelancaran Kira Detik Malam Kemuncak Anugerah Seri Angkasa 2022 di sini, hari ini.
Ujarnya, kerajaan menerusi Pusat Permohonan Penggambaran Filem Asing dan Persembahan Artis Luar Negara (Puspal) juga menetapkan syarat-syarat ketat bagi penganjuran konsert artis luar negara.
Jelas beliau, setiap konsert artis luar perlu melalui tapisan dan syarat ketat oleh 16 agensi di bawah Puspal termasuk Jabatan Kemajuan Islam Malaysia (Jakim).

“Bagi orang yang tak faham, jika sebut sahaja nama artis luar negara mereka pasti membayangkan sifat konsert itu sama dengan dibuat di negara lain namun, sebenarnya ia tidak begitu.
“Walaupun artis yang sama, tapi bila datang ke Malaysia, Puspal akan meletakkan syarat sesuai dengan norma tempatan termasuk cara berpakaian, berdialog dan persembahan yang mana ia perlu mematuhi sensitiviti tempatan,” katanya.
Beliau akui, banyak penganjuran konsert membabitkan artis luar negara ketika ini namun mendakwa, ia penting bagi menyokong syarikat penganjuran acara tempatan yang terjejas teruk selama dua tahun lalu akibat pandemik Covid-19.
Annuar berkata, buat masa ini, tidak pernah ada konsert artis luar negara yang dianjurkan di negara ini menimbulkan kontroversi membimbangkan.
“Kita faham kebimbangan segelintir pihak tapi mereka juga perlu faham sistem yang kita laksanakan ini turut mengambil kira pandangan pelbagai pihak berkaitan,” katanya.
Ditanya mengenai tindakan segelintir artis tempatan berkelakuan tidak sopan dan berpakaian menjolok mata ketika konsert, Annuar berkata, beliau percaya masih ramai artis tempatan yang berdisiplin namun, jika ia berlaku juga mereka (artis) akan dihukum oleh netizen. -KOSMO! ONLINE


Penembak tepat ‘Joan of Arc Ukraine’ berkahwin di medan perang
Oleh KOSMO!

18 Oktober 2022, 5:30 pm
KIEV –  Seorang penembak tepat yang digelar ‘Joan of Arc Ukraine’,  melangsungkan perkahwinan bersama seorang askar lelaki di barisan hadapan sambil memegang selaras mesingan, lapor akhbar The Sun semalam.
Majlis perkahwinan antara Evgenia Emerald dan suaminya, Evheniy Stypaniuk dirasmikan oleh seorang jeneral tentera Ukraine di sebuah lokasi di bandar Kharkiv, Jumaat minggu lalu.
Penembak tepat yang terkenal dalam kalangan rakyat biasa  itu berkongsi gambar perkahwinan dengan 50,000 pengikutnya di laman Instagram sambil berkata, ‘sebuah keluarga patriotik telah lahir’.
Emerald yang memakai gaun perkahwinan berwarna putih bergambar bersama suaminya sambil memegang senjata.
Hari bahagia pasangan tersebut turut jatuh pada hari cuti umum dikenali sebagai Hari Pembela bagi memperingati jasa veteran askar Ukraine yang juga merupakan hari lahir Stypaniuk.
Pasangan itu berkenalan tidak lama selepas Russia melancarkan operasi ketenteraan terhadap Ukraine, manakala Emerald mengumumkan pertunangan mereka pada Ogos lalu.

“Hari ini, secara rasminya saya bergelar isteri kepada seorang askar.
“Kami berkawin di medan perang. Saya tidak pernah membayangkan majlis perkahwinan yang sempurna seperti ini.
“Saya memahami bahawa setiap hari mungkin menjadi hari terakhir kami. Jadi, kami enggan menangguhkan kehidupan untuk kemudian hari,” kata Emerald menerusi hantaran di Instagram.
Wanita itu sebelum ini dilaporkan bekerja dalam perniagaan barang kemas, namun kemudian menyertai rejimen pasukan khas, Safari, selepas perang  bermula. – Agensi


KDN pantau dakwaan kemasukan warga Israel tanpa dokumen sah
Oleh NORHAFIZAN ZULKIFLI

18 Oktober 2022, 3:40 pm
KUANTAN – Kerajaan akan memantau jika terdapat maklumat tentang kemasukan warga Israel yang menggunakan dokumen tidak sah ke dalam negara ini.
Menteri Dalam Negeri, Datuk Seri Hamzah Zainudin berkata, jika terdapat individu yang memiliki pasport dan kewarganegaraan Israel memasuki negara tanpa dokumen sah, kerajaan akan meneliti seterusnya mengambil tindakan.
“Sesiapa sahaja yang masuk ke dalam negara kita ini, mereka ada dokumen yang sah.
“Jadi bila ada maklumat mengatakan orang masuk menggunakan dokumen tidak sah, kita akan pantau dan akhirnya kalau kita rasa sudah sampai masa kita tangkap mereka, kita akan ambil tindakan sewajarnya,” katanya dalam sidang akhbar majlis pelancaran Keluarga Aspirasi Kepulihan Peringkat Kebangsaan 2022 yang disempurnakan oleh Pemangku Raja Pahang, Tengku Hasanal Ibrahim Shah Ibni Al-Sultan Abdullah Ri’ayatuddin Al-Mustafa Billah Shah.
Hari ini, sebuah akhbar tempatan melaporkan agen perisikan Israel telah memasuki negara ini dalam usaha mereka mengesan dan menculik dua lelaki Palestin yang mereka percaya sebagai aset Briged Hamas al-Qassam.
Akhbar terbabit turut melaporkan ejen perisik berkenaan yang telah menyesuaikan taktik mereka dipercayai merekrut warga tempatan untuk membantu rejim Zionis memburu anggota Hamas di Malaysia.

Malaysia berpendirian tegas tidak mengiktiraf kewujudan negeri Israel, sekaligus tidak mengiktiraf kewarganegaraan dan pasport Israel.
Dalam pada itu, Hamzah berkata, program Keluarga Aspirasi Kepulihan Peringkat Kebangsaan merupakan komponen yang terkandung dalam – KOSMO! ONLINE


PRU15: Saya boleh berfungsi lagi – Tun Mahathir
Oleh NUR AMALINA AZMAN

18 Oktober 2022, 3:32 pm
LANGKAWI – Tun Dr. Mahathir Mohamad memberitahu bahawa beliau masih mempunyai kekuatan dan kesihatan yang baik untuk bekerja sekiranya perlu menjadi Perdana Menteri buat kali ketiga selepas Pilihan Raya Umum ke-15 (PRU15).
Penyandang kerusi Parlimen Langkawi itu bagaimanapun berkata, hasrat untuk mengemudi negara itu hanya akan ditentukan jika Gerakan Tanah Air (GTA) menang serta terdapat desakan untuk beliau kembali ke Putrajaya.
“Saya setakat ini boleh berfungsi lagi. Saya boleh bergerak, saya boleh bercakap. Saya boleh berunding, saya boleh ini semua. Walaupun umur saya lebih tetapi saya masih lagi boleh bekerja.
“Kalau nak juga (dilantik sebagai Perdana Menteri) tak akan lah saya nak tolak tapi seboleh-bolehnya taklah (tidak mahu),” katanya pada sidang akhbar selepas mengadakan perjumpaan dengan pemimpin Parti Pejuang Tanah Air (Pejuang) dan GTA Langkawi di sini, hari ini.
Sementara itu, Dr. Mahathir terbuka apabila terdapat desas-desus mengatakan kerusi Parlimen Langkawi akan ditandingi ramai calon termasuk bekas Setiausaha Politik Presiden PKR, Datuk Seri Anwar Ibrahim iaitu Datuk Ezam Mohd. Nor.
“Kalau dia nak bertanding okay sahaja, ini (negara) demokrasi membenarkan siapa sahaja bertanding, kalau sampai 100 orang bertanding di Langkawi pun okay,” ujarnya. – KOSMO! ONLINE


Perak terima peruntukan RM100 juta bagi projek tebatan banjir
Oleh ASLIZA MUSA

18 Oktober 2022, 3:44 pm
SUNGAI SIPUT – Perak menerima peruntukan sebanyak RM100 juta daripada Kerajaan Persekutuan bagi projek Rancangan Tebatan Banjir (RTB) di dua daerah di negeri ini.
Pengerusi Jawatankuasa Infrastruktur, Tenaga, Air dan Pengangkutan Awam negeri, Datuk Mohd. Zolkafly Harun berkata, peruntukan melalui Jabatan Pengairan dan Saliran (JPS) itu sebagai usaha mengurangkan kejadian banjir yang sering berlaku di negeri ini.
Katanya, projek yang bakal dilaksanakan tahun hadapan itu melibat RTB Sungai Kinta Fasa 2 dan RTB Trolak.
“Difahamkan, Kerajaan Persekutuan melalui JPS telah meluluskan dua projek besar di Perak iaitu RTB Sungai Kinta Fasa 2 dan RTB Trolak yang pernah berlaku banjir besar baru-baru ini.
“Alhamdulillah, Kerajaan Persekutuan prihatin dan meluluskan cadangan Kerajaan Negeri dan JPS untuk RTB dilaksanakan dengan menyegerakan peruntukan.
“Saya yakin projek ini akan dilaksanakan antara Januari hingga Mac tahun hadapan,” katanya ketika ditemui selepas lawatan kerja ke Pembangunan Lembangan Sungai Bersepadu Sungai Perak Fasa 1 dan Projek Saliran Mesra Alam Daerah Sungai Siput di Taman Kledang di sini hari ini.

Menurut Mohd. Zolkafly, peruntukan yang diterima itu termasuk kos pengambilan tanah bagi RTB Trolak.
“Perancangan dan kajian telah pun selesai. Peruntukan sudah ada dan diluluskan termasuklah di Sungai Kinta bagi projek fasa 2,” katanya. – KOSMO! ONLINE


Ibu Wafariena beri kata dua, bertanggungjawab atau lapor polis
Oleh MOHAMMAD SHAHEMY AZMI

18 Oktober 2022, 3:32 pm
PETALING JAYA – Lebih seminggu tiada sebarang maklum balas, ibu pelakon Wafariena Roslan, Suzana Hamad memberi kata dua kepada sebuah syarikat produksi agar tampil bertanggungjawab atas kecederaan yang menimpa anaknya atau laporan polis dibuat sebagai jalan penyelesaian mengikut lunas undang-undang.
Suzana, 59, ketika dihubungi Kosmo! Online memberitahu, sehingga kini pihak produksi, termasuk pengarah drama yang mendatangkan kecederaan terhadap Wafariena belum memberi kenyataan termasuk permohonan maaf kepadanya atas kemalangan yang menimpa pelakon itu.
“Sehingga kini saya masih belum menerima sebarang kenyataan termasuk permohonan maaf daripada pihak produksi termasuk pengarah.
“Saya beri tempoh seminggu kepada pihak produksi untuk berbincang dan bertanggungjawab atas kecederaan yang dialami anak saya sewaktu menjalani penggambaran,” katanya kepada Kosmo! Online.
Suzana berkata, dia tidak akan berdiam diri lebih-lebih lagi apabila pengarah terbabit seolah-olah lepas tangan dan tidak ambil tahu langsung tentang keadaan yang menimpa anaknya.
“Saya tidak suka nak buat hal begini (laporan polis). Tapi saya terpaksa daripada berdiam diri. Sudahlah pengarahnya tidak ambil tahu sampai sekarang,” ujar Suzana.

Tambah Suzana lagi, dia memberi tempoh selama seminggu kepada produksi kerana masih mahu memberi peluang kepada pihak terbabit untuk berbincang selain kasihan dengan pihak lain yang bersikap baik terhadapnya.
“Saya sebenarnya enggan memperbesarkan isu ini. Namun saya terpaksa bersuara kerana benar-benar kecewa dengan sikap pengarah apabila bersikap lepas tangan.
“Bayangkan selepas lebih seminggu Wafariena menanggung sakit, sehingga kini pengarah tersebut masih belum membuat permohonan maaf. Saya sangat kecewa,” katanya.
Ketika disoal tentang perkembangan terkini pelakon berusia 26 tahun itu, ibunya memaklumkan Wafariena atau mesra disapa Wafa sudah pun dibenarkan pulang ke rumah sejak Khamis lalu selepas lima hari menerima rawatan di sebuah pusat perubatan di Rawang, Selangor.
Biarpun keadaanya semakin baik, namun sebagai ibu, Suzana tetap bimbang terhadap kecederaan dalaman yang dialami Wafariena.
“Alhamdulillah Wafa makin baik dan sudah boleh berjalan walaupun perlahan sebab perut masih sakit. Cuma saya bimbang dengan kecederaan dalaman yang dialaminya pada masa akan datang.
“Wafa perempuan. Nanti dia akan berkahwin suatu hari nanti. Nak ada anak.
“Tempoh pulih tidak dapat dipastikan oleh doktor berapa lama. Tapi, dia kini mendapat cuti sakit selama 20 hari. Malah, dalam tiga hari seminggu, Wafariena perlu ke hospital bagi menjalani rawatan fisioterapi,” katanya.
Terdahulu, Wafariena mengalami kecederaan dalaman apabila tisu punggung dan perutnya koyak selepas melakukan aksi lagak ngeri dalam sebuah penggambaran drama di Lenggong, perak pada 8 Oktober lalu.
Difahamkan, Wafa menjalani penggambaran untuk sebuah drama seram yang diarahkan oleh pengarah baharu, juga terbitan sebuah syarikat produksi baharu untuk tayangan sebuah stesen televisyen berbayar popular. – KOSMO! ONLINE


Tak sempat terima upah pertama sudah dicekup seleweng diesel
Oleh ISWAN SHAFIQ ISA

18 Oktober 2022, 3:52 pm
SEBERANG PERAI – Seorang pemandu lori dikatakan tidak sempat menerima upah pada hari pertama mula bekerja apabila dia ditahan dalam satu operasi penguatkuasaan Kementerian Perdagangan Dalam Negeri dan Hal Ehwal Pengguna (KPDNHEP) Pulau Pinang, di Jalan Baru, Bukit Mertajam di sini semalam.
Ketua Pegawainya, A. Mogan berkata, lelaki itu ditahan selepas dipercayai terlibat dengan satu kegiatan penyeludupan diesel bersubsidi hasil risikan serta maklumat yang diterima daripada orang awam sebelum ini.
Menurut beliau, tangkapan dilakukan kira-kira pukul 3.45 petang ketika lelaki warga tempatan berusia dalam lingkungan 40-an itu baru sahaja selesai mengisi diesel di dua buah stesen minyak berasingan.
“Lelaki yang menerima upah sebanyak RM150 sehari untuk melakukan kerja tersebut turut merayu dan menangis meminta agar dibebaskan atas alasan terpaksa bekerja untuk menanggung empat orang anaknya selain menyesal di atas perbuatan berkenaan.
“Siasatan lanjut juga mendapati, terdapat lebih kurang 800 liter minyak diesel berada dalam dua tangki simpanan berkapasiti 2,000 liter yang telah diubah suai di atas lori berjenama Toyota seberat satu tan yang dipandu lelaki tersebut.
“Nilai keseluruhan rampasan dan sitaan untuk kes ini pula dianggarkan bernilai kira-kira RM11,520,” katanya kepada pemberita di Kompleks Penyimpanan Stor Eksibit KPDNHEP Pulau Pinang di Bukit Minyak, di sini hari ini.

Terdahulu katanya, satu serbuan berasingan turut dilakukan kira-kira pukul 9 pagi pada hari sama oleh empat pegawai penguatkuasa di sebuah stesen minyak di Auto City Juru.
Ujar Mogan, dalam serbuan tersebut, seorang lelaki warga emas ditahan bersama sebuah kenderaan pacuan empat roda jenis Mitsubishi Triton yang mempunyai dua tangki simpanan fiber diubah suai berkapasiti 550 liter dipercayai miliknya sendiri.
Jelas beliau, pemeriksaan lanjut kemudian menjumpai kira-kira 380 liter diesel dalam kedua-dua tangki simpanan terbabit yang masing-masing berada di bahagian tempat duduk belakang serta tempat mengisi barang di atas kenderaan berkenaan.
“Hasil siasatan lanjut mendapati, lelaki berusia dalam lingkungan 60-an itu bergerak secara solo dan telah terlibat dengan kegiatan tersebut sejak enam bulan lalu. Jumlah keseluruhan rampasan dan sitaan untuk kes ini pula dianggarkan mencecah RM41,060,” ujarnya.
Justeru, beliau memberitahu, kedua-dua kes tersebut akan disiasat di bawah Akta Kawalan Bekalan 1961 dengan membawa hukuman penalti sehingga RM1 juta atau penjara selama tiga tahun atau kedua-duanya sekali bagi kesalahan pertama manakala kesalahan kedua dan seterusnya tidak melebihi RM3 juta atau penjara tidak melebihi lima tahun.
“Kami tidak akan berkompromi dengan mana-mana pihak yang cuba menyalahgunakan barang kawalan bersubsidi selain mengalu-alukan sebarang maklumat atau aduan daripada orang awam berhubung aktiviti penyelewengan barang kawalan berkenaan,” tambahnya. – KOSMO! ONLINE


PRU15: BN belum sedia cari rakan kerjasama
Oleh ALWANI ZAFIRAH

18 Oktober 2022, 3:08 pm
KUALA LUMPUR – Barisan Nasional (BN) tidak mahu tergopoh-gopoh dalam membuat keputusan terutama melibatkan penetapan rakan kerjasama bagi membentuk kerajaan Pusat selepas Pilihan Raya Umum ke-15 (PRU15).
Perdana Menteri, Datuk Seri Ismail Sabri Yaakob berkata, BN perlu melihat dahulu keputusan PRU15 dan sebarang ketetapan lanjut akan dibuat kemudian.
“Masih terlalu awal untuk kami (BN) mencari rakan kerjasama dan kita tunggu dulu keputusan PRU15 nanti, selepas itu kita akan putuskan. Kita pastikan lepas sasaran awal kita dulu untuk menang.
“Kalau buat andaian terlalu awal (kerjasama dengan pihak ketiga) susah juga, kita tak tahu apa akan berlaku dalam pilihan raya, katanya.
Beliau berkata demikian ketika ditemui selepas merasmikan Mesyuarat Agung Tahunan Persatuan Kontraktor Melayu Malaysia (PKMM) Kali Ke-43 sempena Konvesyen Kontraktor Melayu 3.0 di Pusat Dagangan Dunia (WTC) di sini, hari ini.
Semalam, Timbalan Pengerusi BN, Datuk Seri Mohamad Hasan berkata, BN perlu menang sekurang-kurangnya 112 kerusi Parlimen pada PRU15 sekali gus membentuk sebuah kerajaan.

Mengulas pembahagian kerusi PRU15, Ismail Sabri berkata, perkara itu sedang dalam proses dengan melibatkan pertimbangan dan musyawarah semua pihak termasuk parti komponen BN.
“Dalam waktu terdekat, kita akan putuskan selepas setuju pembahagian kerusi, kita akan nilai daripada segi calon. Untuk penamaan calon tidak lama, perlu disegerakan, sekarang dalam proses,” katanya.
Tambah beliau, ‘Top Five UMNO’ akan memutuskan setelah menilai kesemua senarai calon yang telah selesai dikemukakan oleh setiap UMNO negeri.
“Seperti Presiden UMNO cakap, kita tengok kriteria Wali (memenangi – winnable), diterima – acceptable), disukai – likeable) dan mengetengahkan 70 peratus muka baharu serta diterima rakyat,” jelasnya. – KOSMO! ONLINE


CSR dan sekolah ganding bahu jaga alam sekitar
Oleh KOSMO!

18 Oktober 2022, 3:01 pm
PETALING JAYA – 30 sukarelawan dari Central Sugars Refinery’s (CSR) bergabung tenaga dengan para pelajar dan guru menerusi Program Kelestarian CSR Bersama SKS 9 bertempat di Sekolah Kebangsaan Seksyen 9 (SKS 9), Shah Alam, baru-baru ini.
Ketua Pegawai Eksekutifnya, Mohamad Zuki Wan Abdullah berkata, ia dianjurkan bersempena Hari Alam Sekitar Negara di mana CSR telah memilih untuk mempromosikan program kesedaran alam sekitar dan mendidik pelajar melalui Projek Penanaman Pokok.
“Ia disambut setiap tahun pada 21 hingga 27 Oktober, dan projek kali ni bertujuan untuk mendidik pelajar tentang kepentingan perlindungan alam sekitar.
“CSR komited untuk memastikan bahawa agenda-agenda alam sekitar, sosial dan tadbir urus (ESG) dibincangkan dengan baik dan diterima pakai dalam operasi perniagaan kami,” katanya.
Dalam majlis sama, CSR turut menyampaikan tajaan RM10,000 kepada SKS 9 sebagai tanda sokongan kepada agenda kelestarian sekolah tersebut.
“Pemilihan SKS 9 bertepatan dengan objektif kelestarian kami kerana SKS 9 telah aktif dalam inisiatif kelestarian dan diiktiraf sebagai Sekolah Lestari oleh Jabatan Sekitar (JAS) Selangor.

“Pencapaian terbaharu mereka sebagai antara tiga buah sekolah terbaik yang menerima Anugerah Alam Sekitar 2022 di Selangor mencerminkan dedikasi mereka terhadap usaha itu,” tambahnya.
Acara dimulakan dengan menanam pokok durian Belanda oleh Mohamad Zuki dan Guru Besar SKS 9, Anis Iberahim, sebelum semua peserta terlibat bekerjasama mengindahkan susun atur taman dan menanam anak pokok buah-buahan.
Mohamad Zuki berkata, CSR akan menggerakkan agenda ESGnya secara lebih konsisten dari masa ke masa melalui penglibatan warga kerjanya terutamanya bersama golongan muda.
“Agenda ini juga selari dengan komitmen kelestarian CSR sendiri yang berpandukan kepada VIVE, sebuah program sukarela yang berterusan untuk rantaian bekalan gula dengan fokus untuk penambahbaikan yang berterusan dalam prestasi kelestarian,” katanya.
CSR merupakan kilang penapisan gula pertama di Asia yang mencapai pensijilan VIVE Claim Level, satu piawaian penanda aras program kemampanan merangkumi aspek-aspek utama dalam bidang People, Planet dan Profit bermula daripada hak pengeluar kepada pengguna dan pelanggan. – KOSMO! ONLINE


Ainul Mardhiah semakin sihat, berat badan naik
Oleh KOSMO!

18 Oktober 2022, 3:04 pm
PETALING JAYA – Keadaan kesihatan kanak-kanak bekas pesakit kanser mulut, Ainul Mardhiah Ahmad Safiuddin, 4, dilaporkan semakin baik.
Malah kata ibunya, Nurul Erwani Zaidi menerusi Instagram miliknya memaklumkan anaknya kini semakin cergas dan ceria cuma ada ketikanya dia ‘badmood’.
Katanya lagi, berat badan Ainul Mardhiah juga semakin naik.
“Alhamdulilah Ainul Mardhiah semakin sihat, cergas dan ceria. Cuma kadang-kadang tu kalau ‘badmood’, mengamuk sampai baling barang.
“Berat pun makin naik,” tulisnya di Instgram semalam.
Susulan perkongsian itu, rata-rata pengikutnya di Instagram gembira dengan perkhabaran itu dan mendoakan agar kanak-kanak itu kembali sihat seperti sedia kala.

“Gembira tengok Ainul, moga sentiasa dikurniakan kesihatan yang baik ye Ainul,” kata lizaummidinie.
Turut meninggalkan komen adalah seorang lagi pengikutnya dikenali sebagai ansshakir.
“Moga adik sentiasa dalam rahmat, lindungan dan kasih sayang Allah,” ujarnya.
Sebelum ini Kosmo! melaporkan Ainul Mardhiah beberapa kali dimasukkan ke hospital kerana serangan sawan serta berada dalam keadaan kritkal di Unit Rawatan Rapi Pediatrik (PICU).-KOSMO! ONLINE


PRU15: Usulan calon PM adalah bebas, tidak dipengaruhi – PM
Oleh ALWANI ZAFIRAH

18 Oktober 2022, 3:22 pm
KUALA LUMPUR – Keputusan 152 Bahagian UMNO yang mengemukakan usul Datuk Seri Ismail Sabri Yaakob sebagai calon Perdana Menteri ke-10 adalah tidak dipengaruhi oleh mana-mana pihak.
Menurut Ismail Sabri, setiap bahagian berkenaan mempunyai kebebasan dalam mengemukakan sebarang usul yang dibuat pada setiap kali mesyuarat bahagian diadakan.
“Setiap usul pencalonan Perdana Menteri ke-10 adalah keputusan semua bahagian. Bahagian bebas membuat sebarang usul.
“Ini pun berdasarkan keputusan Majlis Tertinggi (MT) yang membuat keputusan dalam mesyuarat MT. Perkara sama diumumkan Presiden UMNO dalam perhimpunan agung luar biasa.
“Apa yang diputuskan bahagian adalah diputuskan juga oleh MT dan penekanan ini menunjukkan sokongan kepada keputusan MT dan pendirian Presiden,” katanya bagi mengulas dakwaan yang mengatakan usul bahagian UMNO mencalonkannya sebagai calon Perdana Menteri dibuat atas desakan pihak tertentu.
Ismail Sabri hadir ke Pusat Dagangan Dunia (WTC) di sini, hari ini bagi merasmikan Mesyuarat Agung Tahunan Persatuan Kontraktor Melayu Malaysia (PKMM) Kali Ke-43 sempena Konvesyen Kontraktor Melayu 3.0.

Terdahulu, usul menyokong keputusan MT UMNO yang menamakan Naib Presiden UMNO itu sebagai calon Perdana Menteri ke-10 dalam menghadapi PRU15, mendominasi sebahagian besar mesyuarat Bahagian UMNO baru-baru ini.
Ini termasuk UMNO Bahagian Padang Terap di Kedah; UMNO Bahagian Arau di Perlis dan UMNO Bahagian Tampin, Negeri Sembilan yang menyuarakan sokongan sepenuhnya terhadap Ismail Sabri. – KOSMO! ONLINE


PRU15: KJ, Shahril Hamdan tanding di Alor Gajah: Biar pucuk pimpinan tentukan
Oleh AMRAN MULUP

18 Oktober 2022, 3:18 pm
MELAKA – MCA Melaka menyerahkan keputusan kepada pucuk pimpinan parti dan Barisan Nasional (BN), sama ada ingin memberi laluan atau tidak kepada calon UMNO untuk bertanding di kerusi Parlimen Alor Gajah pada Pilihan Raya Umum ke-15 (PRU15).
Hal ini kerana wujud desas-desus beberapa nama daripada UMNO dikatakan akan bertanding di Alor Gajah pada PRU15 termasuklah Menteri Kesihatan, Khairy Jamaluddin dan Ketua Penerangan UMNO, Shahril Sufian Hamdan.
Bagaimanapun, kata Naib Presiden MCA, Datuk Lim Ban Hong, setakat ini status quo dua kerusi Parlimen milik parti itu iaitu Alor Gajah dan Kota Melaka masih kekal.
Beliau menegaskan, semangat perkongsian yang diamalkan BN sebelum ini pada PRU14, Pilihan Raya Negeri (PRN) Melaka dan PRN Johor adalah mengikut modul perkongsian kuasa yang wajar.
“Saya yakin dan percaya, kepemimpinan BN dengan pengalaman dan juga kebijaksanaan sudah tentu mereka dapat melakukan pembahagian kerusi serta penentuan calon yang terbaik.
“Setakat ini MCA Melaka masih kekal bertanding di Alor Gajah dan Kota Melaka, jika sebarang keputusan sebaliknya ia wajar diputuskan oleh presiden parti dan pucuk pimpinan tertinggi BN.

“Apa pun kita tunggu pengumuman daripada BN atau presiden parti tidak lama lagi bagi menjawab segala persoalan yang timbul. Apa sahaja keputusan, kami di Melaka akan menerimanya,” katanya.
Beliau berkata demikian kepada pemberita selepas menyerahkan sijil warganegara kepada Muhammad Shaffiq Izudin Aziz Abdul Rahim, 10, di Pejabat Pendaftaran Negara, Ayer Keroh di sini, hari ini.
Pada PRU14, Parlimen Alor Gajah dimenangi calon Pakatan Harapan (PH), Datuk Seri Mohd. Redzuan Md. Yusof menewaskan calon BN, Datuk Wong Nai Chee dan calon Pas, Nazree Aris dengan majoriti 6,980 undian.
Dalam pada itu, bercakap mengenai kedudukannya yang turut didakwa akan bertanding di kerusi berkenaan, Ahli Dewan Undangan Negeri (ADUN) Klebang itu menjelaskan, beliau juga masih menunggu keputusan pucuk pimpinan tertinggi MCA dan BN. – KOSMO! ONLINE


Rakyat Malaysia di luar negara dibantu undi pos
Oleh AMREE AHMAD

19 Oktober 2022, 11:44 pm
SEPANG – Kementerian Luar sedia membantu lebih tiga juta rakyat Malaysia yang berada di seluruh dunia bagi mengundi secara pos pada Pilihan Raya Umum Ke- 15 (PRU15) bulan depan.
Menterinya, Datuk Seri Saifuddin Abdullah berkata, lonjakan mendadak bilangan pengundi baharu itu disebabkan proses pendaftaran automatik individu yang berusia 18 tahun ke atas.
“Kita juga dimaklumkan berlaku tambahan pengundi pos kerana ramai yang berumur lebih 21 tahun dan tidak pernah didaftarkan, tetapi kini telah didaftarkan secara automatik.
“Setakat ini jumlah sebenar belum lagi dimuktamadkan, namun semua pejabat perwakilan Malaysia di luar negara kini sibuk menguruskan isu tersebut,” katanya di sini tadi.
Berdasarkan laporan Parlimen awal tahun ini, kerajaan menganggarkan terdapat seramai 3.15 juta rakyat Malaysia di lebih 20 negara antarabangsa.
Wisma Putra ujarnya, turut mendapat kerjasama erat daripada pihak Suruhanjaya Pilihan Raya (SPR) dan menjangkakan urusan penghantaran kertas undi pos dapat berlangsung lancar.

Secara kelaziman, warga Malaysia yang berada di Brunei, Singapura dan wilayah selatan Thailand perlu pulang ke negara ini untuk mengundi secara biasa kerana faktor jarak agak dekat.
Bagaimanapun, mereka boleh memohon untuk menjadi pengundi pos dengan mengisi butiran diri menerusi laman sesawang rasmi SPR sebelum diberikan sampul surat berisi kertas undi. – KOSMO! ONLINE


Kakak bunuh adik angkara berebut tempat duduk
Oleh MOHAMAD FAIZAL HASHIM

19 Oktober 2022, 11:30 pm
ISKANDAR PUTERI – Seorang pelajar lelaki maut setelah dibaling dengan sebilah pisau oleh kakaknya dalam kejadian yang berlaku di rumah mereka di kawasan Ulu Pulai, Ulu Choh, dekat sini petang tadi.
Dalam kejadian pukul 2.15 petang itu, mangsa berusia 16 tahun itu maut di tempat kejadian akibat cedera parah.
Ketua Polis Daerah Iskandar Puteri, Asisten Komisioner Rahmat Ariffin berkata, hasil siasatan dari Bahagian Siasatan Jenayah Ibu Pejabat Polis Daerah (IPD) Iskandar Puteri mendapati kejadian berpunca daripada pergaduhan antara mangsa dan kakaknya.
Katanya, ibu mangsa mengatakan pada awalnya mangsa bergaduh dengan kakaknya disebabkan berebut tempat duduk dalam kereta semasa balik sekolah.
“Kakak mangsa berusia 18 tahun mengaku telah membaling sebilah pisau ke arah mangsa setelah diejek ketika masuk ke dalam rumah.
“Suspek telah ditangkap dan akan dipohon bagi mendapatkan perintah tahanan reman,” katanya dalam kenyataan hari ini.

Menurut Rahmat, mangsa disahkan mati pada pukul 2.30 petang.
Katanya, mayat mangsa akan dibawa ke Hospital Sultanah Aminah (HSA) Johor Bahru untuk dibedah siasat.
Kes disiasat di bawah Seksyen 302 Kanun Keseksaan. – KOSMO! ONLINE


Azhar, pesakit strok selamat tiba di KLIA dari Korea Selatan
Oleh AMREE AHMAD

19 Oktober 2022, 9:51 pm
SEPANG – Selepas hampir dua bulan bertarung nyawa di Korea Selatan, Azhar Mohamad akhirnya tiba di tanah air dengan pesawat Malaysia Airlines penerbangan MH67 dari Seoul tadi.
Kepulangan warga Malaysia yang bertugas di sebuah kilang di sana disambut Menteri Luar, Datuk Seri Saifuddin Abdullah di Lapangan Terbang Antarabangsa Kuala Lumpur (KLIA) di sini.
Turut mengiringinya yang selamat terbang terus dari Incheon, Seoul itu ialah dua adik perempuannya serta seorang sepupu.
Azhar yang masih bujang dan sudah bekerja di Korea Selatan hampir lima tahun kemudian dibawa menaiki ambulans ke Hospital Tengku Ampuan Afzan di Kuantan, Pahang.
Kisah rakyat Malaysia ini mula tular selepas media melaporkan operator pengeluaran di Jincheon itu ditemui rakannya di lantai rumah sewanya akibat diserang strok.
Keluarganya di tanah air kemudian memohon ihsan sumbangan hampir 87 juta Won (kira-kira RM283,000) bagi kos perubatan di Unit Rawatan Rapi, Hospital Universiti Nasional Chungbuk.

Mengulas lebih lanjut, Saifuddin berkata, beliau berpuas hati kerana pihak Kedutaan Besar Malaysia di Korea Selatan turut banyak membantu terutama dari segi perkhidmatan konsular.
Bahkan, pihak hospital di sana turut bersetuju agar keluarga Azhar hanya perlu membayar secara ansuran baki 37 juta Won (kira-kira RM126,000) dalam tempoh 12 bulan akan datang. – KOSMO! ONLINE


Pemandu Myvi wanita lawan arus ditahan
Oleh MOHAMAD FAIZAL HASHIM

19 Oktober 2022, 9:14 pm
KULAI – Pemandu Perodua Myvi yang dikesan memandu melawan arus di Kilometer 31.2 Lebuh Raya Utara Selatan menghala ke Kulai, di sini semalam telah ditahan petang tadi.
Ketua Polis Daerah Kulai, Superintendan Tok Beng Yeow berkata, wanita berusia 35 tahun itu ditahan pukul 1 petang di sebuah pangsapuri di kawasan Kangkar Pulai, Skudai di sini.
Beliau berkata, berpandukan video yang tular itu, anggota Bahagian Penguat kuasa Trafik Ibu Pejabat Polis Daerah (IPD) Kulai telah berjaya mengesan suspek.
“Suspek dibawa ke IPD Kulai untuk tindakan selanjutnya. Polis turut merampas kereta Perodua Myvi tersebut untuk siasatan lanjut.
“Kes disiasat dibawah Seksyen 42(1) Akta Pengangkutan Jalan 1987,” katanya dalam kenyataan hari ini.
Semalam, tular sebuah video berdurasi 11 saat memaparkan sebuah kereta Perodua Myvi melawan arus dengan memasang ‘hazard light’. – KOSMO! ONLINE


Kereta meletup akibat pembakaran terbuka berhampiran garaj
Oleh ROHANA MOHD. NAWI

19 Oktober 2022, 11:51 pm
MACHANG – Sebuah kereta di dalam garaj terbakar sebelum meletup dalam kejadian di sebuah rumah di Taman Damai, Kampung Padang Selising di sini hari ini.
Kejadian yang berlaku kira-kira pukul 3.20 petang itu dipercayai berpunca daripada pembakaran kertas secara terbuka berhampiran kawasan rumah berkenaan.
Ketua Balai Bomba dan Penyelamat Machang, Joharudin Hashim berkata, kejadian tersebut disedari oleh penghuni rumah itu selepas terdengar bunyi letupan dari arah garaj yang menjadi tempat letak kereta jenis Honda Accord miliknya sehingga mencetuskan api marak.
Menurutnya, bomba menerima panggilan kecemasan daripada mangsa kira-kira pukul 3.27 petang sebelum sebuah jentera bersama enam anggota bergegas ke lokasi kejadian.
“Anggota bomba mengambil masa hampir sejam untuk memadam kebakaran di kawasan rumah tersebut.
“Selain keseluruhan kereta terbakar, kejadian terbabit turut memusnahkan rumah mangsa hampir 10 peratus. Kesemua penghuni yang berada di dalam rumah itu selamat dalam kebakaran itu,” katanya ketika dihubungi Kosmo! sebentar tadi.

Menurut Joharudin Hashim, tindakan pantas anggota bomba berjaya menyelamat rumah tersebut daripada musnah.
Katanya, kereta yang musnah dalam kejadian itu dianggarkan bernilai RM10,000 dan kerugian keseluruhan yang dialami pemilik rumah tersebut masih belum dapat ditafsirkan.
Tambahnya, bagaimanapun, punca sebenar kebakaran itu masih dalam siasatan pihak bomba. – KOSMO! ONLINE


Mahkamah: Saksi tidak setuju siasatan dikatakan berat sebelah
Oleh NUZULSHAM SHAMSUDDIN

19 Oktober 2022, 10:21 pm
KUALA LUMPUR – Saksi pendakwaan ke-20 tidak bersetuju apabila dikatakan hanya melakukan siasatan berat sebelah dalam kes melibatkan pertuduhan terhadap pengasas Rumah Bonda Siti Bainun Ahd Razali.
Semasa pemeriksaan semula oleh Timbalan Pendakwa Raya Nor Azizah Mohamad pada sesi petang, saksi itu yang merupakan Pegawai Penyiasat Kanan Asisten Superitendan Rohaini Baharom berkata, Siti Bainun ada peluang memberi maklumat kepada pihak polis berkaitan kecederaan Bella (kejadian berlaku di kondominium).
“Saya tidak bersetuju mengenai siasatan berat sebelah kerana Siti Bainun ada peluang bagi maklumat kepada pihak polis berkaitan kecederaan Bella,” katanya.
Sementara itu berhubung dengan satu video yang dirakam saksi pendakwaan pertama iaitu Zurianty Sudin pada 24 Jun 2021, saksi itu yang bertugas di Bahagian Seksual Wanita dan Kanak-Kanak (D11) di Ibu Pejabat Polis Kontinjen Kuala Lumpur menjawab dia tidak melihat video tersebut.
Pada prosiding 1 April lalu, Zurianty dalam keterangannya mengakui dia merupakan individu yang merakam Bella ketika berjumpanya di sebuah kondominium pada Jun tahun lepas.
Bagaimanapun, Rohaini bersetuju dengan cadangan peguam bahawa dia menjalankan siasatan kes tanpa melihat video itu, malah hanya berdasarkan laporan forensik melalui gambar-gambar tangkap layar pada 9 Ogos 2021.

“Saya boleh melakukan siasatan lebih menyeluruh berdasarkan gambar-gambar tangkap layar tersebut,” katanya.
Perbicaraan di hadapan Hakim Izralizam Sanusi bersambung lagi 26 Oktober ini.
Siti Bainun Ahd Razali, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan. – KOSMO! ONLINE


UMNO tidak pakat dengan DAP jatuhkan Peja
Oleh ASLIZA MUSA

19 Oktober 2022, 9:37 pm
IPOH – UMNO Perak tidak pernah bermuslihat dengan DAP bagi menjatuhkan Datuk Seri Ahmad Faizal Azumu sebagai Menteri Besar Perak.
Pengerusi UMNO Perak, Datuk Seri Saarani Mohamad berkata, dakwaan bekas Ahli Dewan Undangan Negeri (ADUN) Chenderiang itu tidak benar, malah tiada sebarang perbincangan dengan DAP bagi tujuan itu.
“Memang ada usaha DAP buat usul undi tidak percaya (terhadap Ahmad Faizal), tetapi kami (UMNO) tidak (sokong), kita buat lain, buat usul percaya,” katanya selepas Majlis Pelancaran Briged Sukarelawan Banjir UMNO Perak di Bangunan UMNO negeri di sini hari ini.
Saarani berkata demikian ketika mengulas dakwaan Ahmad Faizal menerusi satu temubual di sebuah stesen televisyen semalam, yang memberitahu UMNO berpakat dengan DAP menjatuhkan beliau sebagai Menteri Besar.
Mengulas lanjut, Saarani berkata, jika UMNO benar-benar mahu menjatuhkan Ahmad Faizal, ia telah dilakukan lebih awal lagi.
“Kalau UMNO jahat, bukanlah pada Disember 2020, sewaktu kita menukar Speaker waktu itu, sudah ada satu usul undi tidak percaya daripada DAP kepada Chenderiang (Ahmad Faizal),” ujar beliau. – KOSMO! ONLINE